RM28.5 JUTA TUNGGAKAN BIL AIR GAGAL DIBAYAR PENDUDUK KELANTAN

KOTA BHARU: Dewan Undangan Negeri (DUN) Kelantan diberitahu, Syarikat Air Kelantan Sdn Bhd (AKSB) melaporkan sebanyak RM28.5 juta bil air gagal dibayar oleh penduduk negeri itu setakat 30 Sept lepas.

Pengerusi Jawatankuasa Kerjaraya, Infrastruktur, Pengangkutan dan Utiliti Kelantan Datuk Azami Mohd Nor berkata faktor utama tunggakan adalah daripada pengguna domestik yang masih tinggi berjumlah RM18.4 juta dan kutipan sedikit perlahan kerana pengguna masih dalam peringkat pemulihan pasca-COVID-19.

“Tunggakan bil pengguna (aktif) AKSB hingga 30 Sept 2022 adalah RM28,543,688 dan ia telah jauh berkurangan berbanding dengan akhir 2021 (31 Dis 2021) yang berjumlah RM33,212,268,” katanya.

Beliau menjawab soalan Datuk Mohd Adhan Kechik (BN-Bukit Bunga) yang ingin tahu jumlah tunggakan bil pengguna AKSB dan penyebab kepada tunggakan tersebut berlaku pada Persidangan DUN Kelantan di Kota Darulnaim di sini hari ini.

Menurut Azami, bagi meningkat hasil kutipan, AKSB telah menjalankan aktiviti penguatkuasaan kutipan secara berterusan di seluruh jajahan terutama yang tiada masalah bekalan air bersih pada tahun ini dan menyediakan pelbagai medium kutipan termasuk melalui bank dan ejen kutipan.

Menjawab soalan tambahan Hilmi Abdullah (PAS-Guchil) yang bertanyakan sama ada kerajaan mahu memberi bekalan air percuma kepada asnaf di Kelantan, beliau berkata pihaknya sentiasa membantu penduduk yang memerlukan.

“Kita menyediakan 30 lori sewa khas yang bersedia untuk mengagihkan bekalan air percuma kepada asnaf di semua kawasan sejak April 2020 hingga Julai tahun ini dengan perbelanjaan berjumlah RM11.5 juta dan ini satu daripada tanggungjawab sosial kita,” katanya.


KERANI DIDENDA RM3,500 MILIKI 62 VIDEO LUCAH

KLANG: Seorang kerani didenda RM3,500 oleh Mahkamah Majistret, di sini hari ini selepas mengaku bersalah atas kesalahan memiliki 62 video lucah dalam telefon bimbitnya, sekitar Oktober 2018.

Tertuduh Noor Azmira Kamarudin, 44, turut diperintah oleh Majistret P. Sarulatha menjalani hukuman penjara tambahan selama lima bulan sekiranya dia gagal membayar denda itu. Dia membayar denda itu.

Berdasarkan kertas pertuduhan, bapa kepada seorang anak itu didakwa memiliki 62 video lucah dalam sebuah telefon bimbit di sebuah unit pangsapuri di Lebuh Kebun Nenas, Bandar Putera, Klang pada 8.30 malam, 23 Okt 2018.

Dia melakukan kesalahan di bawah Seksyen 292 Kanun Keseksaan memperuntukkan hukuman penjara maksimum tiga tahun atau denda, atau kedua-duanya.

Terdahulu, Peguam Rajvinder Singh dalam rayuannya meminta mahkamah meringankan hukuman Noor Azmira kerana ia merupakan kesalahan pertama dilakukannya dan pengakuan anak guamnya turut menjimatkan masa mahkamah.

“Dia juga merupakan penyara tunggal keluarganya dan perlu menyara anaknya yang masih kecil serta ibu bapanya yang uzur di samping tidak mempunyai rekod jenayah lampau,” katanya.

Timbalan Pendakwa Raya Suruhanjaya Komunikasi dan Multimedia (MCMC) Fazril Sani Mohd Fadzil mengesahkan tertuduh tidak mempunyai rekod lampau namun memohon hukuman setimpal diberikan kepada Noor Azmira agar kesalahan tersebut tidak diulangi pada masa hadapan.–AlHijrah Online


MALAYSIA ANTARA TERTINGGI LAKSANA VAKSINASI DI ASIA TENGGARA

KUALA LUMPUR: Malaysia menjadi antara negara tertinggi di Asia Tenggara bagi kadar vaksinasi untuk dos pertama menerusi Program Imunisasi COVID-19 Kebangsaan (PICK).

Perdana Menteri, Tan Sri Muhyiddin Yassin berkata, kerajaan telah memberikan lebih 3 juta suntikan dos vaksin, dengan lebih 2 juta penerima telah menerima satu suntikan dos vaksin COVID-19.

Muhyiddin menyatakan pencapaian tersebut bukan mudah untuk dicapai kerana bekalan vaksin berada di luar kawalan kerajaan malah perlu bersaing dengan negara-negara lain serta bergantung kepada pengeluar vaksin untuk mendapatkan bekalan.

“Bagaimanapun hasil persediaan awal kerajaan, kita telah berjaya menjamin bekalan vaksin yang mencukupi, malah melebihi daripada apa yang disasarkan sebelum ini.” katanya.

Selain itu, Muhyiddin mengarahkan Menteri Penyelaras PICK, Khairy Jamaluddin Abu Bakar untuk memastikan bilangan Pusat Pemberian Vaksin (PPV) ditambah di seluruh negara bagi mempercepat dan mempermudah pemberian vaksin kepada rakyat.

Menurutnya, sasaran untuk mencapai 80 peratus populasi Malaysia menerima suntikan vaksin sebelum akhir tahun ini akan tercapai, dengan kerjasama seluruh rakyat Malaysia.

“Pada masa ini, lebih 280 PPV sedang beroperasi di seluruh negara dan dijangka lebih 300 PPV lagi akan dibuka secepat mungkin.

“Sebanyak 105 klinik kesihatan Kementerian Kesihatan Malaysia, dewan-dewan awam dan universiti serta kompleks sukan dan stadium tertutup telah pun beroperasi,” ujarnya.

Dalam masa yang sama, Muhyiddin memaklumkan beberapa PPV mega telah diwujudkan dan jumlah PPV akan terus bertambah dalam masa terdekat bagi kawasan kepadatan penduduk yang tinggi selari dengan penambahan stok vaksin.

Sementara itu, sektor swasta turut tidak ketinggalan untuk menjayakan PICK yang mana kerajaan mensasarkan 1,000 Klinik Perubatan Swasta akan terlibat bagi mempercepatkan proses pemberian vaksin.

Kerajaan juga memastikan setiap rakyat Malaysia tidak akan tercicir daripada menerima vaksin terutama golongan-golongan seperti penduduk kampung, orang asli, warga emas, orang kelainan upaya (OKU) dan gelandangan.

Muhyiddin telah mengarahkan unit-unit vaksinasi bergerak ke kawasan kampung dan pedalaman bagi memberi vaksinasi untuk mencapai kelompok imuniti dengan segera.

Beliau turut menyeru rakyat Malaysia terutama golongan belia serta badan bukan kerajaan (NGO) untuk tampil menyumbang tenaga dan masa sebagai sukarelawan bagi membantu melancarkan proses pemberian vaksin terbesar dalam sejarah negara.–AlHijrah Online


PAKAIAN SERAGAM: PELAJAR TERJEJAS BANJIR DAPAT KELONGGARAN DUA BULAN

ISKANDAR PUTERI: Pelajar dan murid yang terjejas banjir di Johor mendapat kelonggaran untuk tidak memakai pakaian seragam sekolah hingga dua bulan.

Pengerusi Jawatankuasa Pendidikan, Penerangan dan Komunikasi negeri Norlizah Noh berkata kelonggaran itu diberikan bagi mengurangkan beban keluarga mangsa banjir yang perlu menggantikan pakaian seragam anak mereka.

Selain itu, pihaknya menerusi Jabatan Pendidikan Negeri (JPN) telah diarahkan untuk mengumpulkan data pelajar dan murid yang terjejas banjir supaya bantuan bersesuaian dapat disalurkan bukan sahaja pakaian seragam, tetapi juga mereka yang terpaksa mengikuti kelas Pengajaran dan Pembelajaran di Rumah (PdPR).

“Kementerian Pendidikan juga sudah mengumumkan pelajar terjejas banjir diberi kelonggaran memulakan sesi persekolahan hari ini tanpa memakai pakaian seragam, apatah lagi kita diberitahu banjir di Batu Pahat dijangka berlarutan lebih sebulan atau mungkin dua bulan.

“Oleh itu, pelajar di kawasan terjejas banjir di negeri ini diberi kelonggaran dan dibenarkan tidak memakai seragam sehingga dua bulan lagi,” katanya kepada pemberita di luar Persidangan Dewan Undangan Negeri (DUN) Johor di Bangunan Sultan Ismail, di sini hari ini.

Norlizah, yang juga Ahli Dewan Undangan Negeri (ADUN) Johor Lama berkata kerajaan negeri juga akan memantau proses PdPR dan menyalurkan bantuan gajet kepada pelajar terjejas banjir yang tiada peranti untuk mengikuti kelas berkenaan.

“Kita akan kenal pasti jumlah pelajar yang tiada peranti untuk ikuti PdPR dan salurkan bantuan bagi meringankan beban keluarga mereka,” katanya.

Sebelum ini, Menteri Pendidikan Fadhlina Sidek dilaporkan berkata kelonggaran tersebut diberikan kerana pihaknya tidak mahu membebankan ibu bapa dengan mewajibkan mereka membeli pakaian seragam anak sedangkan masing-masing terjejas bencana itu.

Setakat hari ini, kira-kira 2,000 pelajar daripada lima sekolah di negeri ini dilaporkan tidak dapat memulakan sesi persekolahan 2023/2024 hari ini kerana masih terjejas banjir.

Tiga sekolah di Batu Pahat iaitu Sekolah Kebangsaan (SK) Mendapat, SK Tanjung Sembrong dan SK Seri Nasib Baik tidak dapat dibuka kerana laluan ke sekolah masih banjir, manakala SK Pogoh dan Sekolah Menengah Kebangsaan Buloh Kasap di Segamat tidak dibuka disebabkan masalah bekalan elektrik.

Sementara itu, 44 sekolah di daerah Batu Pahat masih dijadikan pusat pemindahan sementara. –AlHijrah Online


ANGGOTA ‘LIPAN BARA’ TH JALAN LEBIH 20,000 LANGKAH SEHARI

MAKKAH: Berjalan lebih 20,000 langkah sehari menjadi rutin anggota Unit Peronda Tabung Haji (TH) atau lebih dikenali sebagai ‘lipan bara’ dalam membantu jemaah haji Malaysia di sekitar Masjidil Haram di sini.

Pasukan itu berperanan membantu jemaah haji yang tersasar atau sesat mencari jalan di Masjidil Haram atau jalan pulang ke maktab penginapan, selain membantu mereka yang mempunyai masalah kesihatan.

Anggota pasukan itu Ahmad Syukri Nu’aim Zolkipli, 28, berkata sejak memulakan tugas rondaan pada 26 Mei lepas, rekod jam tangan pintarnya menunjukkan dia berjalan lebih 20,000 langkah sehari dalam cuaca panas yang memerlukan kekuatan mental dan fizikal.

“Kami perlu sentiasa bergerak di lokasi yang ditetapkan bagi memantau jemaah haji negara. Jika mereka sesat, kami akan tunjukkan jalan ke arah penginapan dan kalau mereka memerlukan teksi, kita akan dapatkan teksi untuk mereka,” katanya ketika ditemui di sini.

Ketua unit berkenaan bagi musim haji 1444 Hijrah, Wan Shamshol Husin berkata pasukan itu dianggotai 18 petugas yang terdiri daripada polis bantuan TH dari seluruh negara.

Beliau berkata pasukan yang sinonim dengan pakaian kemeja-T dan topi merah serta berseluar hitam itu bertugas 24 jam mengikut giliran tiga syif di lapan pos sekitar masjid suci umat Islam berkenaan.

Menurutnya anggota pasukan tersebut mempunyai kemahiran mengenal pasti jemaah haji yang hilang arah berdasarkan bahasa badan mereka. –AlHijrah Online


FILIPINA – LETUPAN DI GEREJA RAGUT 27 NYAWA

MANILA, 28 Januari – Sekurang-kurangnya 27 maut manakala hampir 50 yang lain cedera susulan dua letupan bom di sebuah gereja Katolik di selatan Filipina hari ini, kata pihak berkuasa.

Letupan pertama berlaku dalam
Gereja Our Lady of Mount Carmel di Pulau Jolo yang terletak di wilayah Sulu
sekitar jam 8 pagi, ia diikuti letupan kedua di kawasan letak kereta gereja
sama ketika pasukan keselamatan sedang cuba menangani letupan awal.

Sinar Online memetik laporan agensi
AP bahawa Ketua Polis Negara Filipina Oscar Albayalde berkata,
sekurang-kurangnya 19 mangsa terbunuh manakala 48 yang lain mengalami
kecederaan, sementara itu, laporan menyatakan mangsa yang terkorban terdiri
daripada anggota pasukan keselamatan dan juga orang awam.

Gambar yang tersebar di laman sosial
menunjukkan mayat bergelimpangan di luar gereja, manakala pasukan keselamatan
menutup jalan utama, sementara mayat serta mangsa cedera dibawa ke hospital
berdekatan.

“Saya telah mengarahkan pasukan
kami untuk meningkatkan tahap keselamatan, berkawal di semua tempat ibadat dan
tempat awam serta memulakan langkah proaktif untuk menghalang rancangan
keganasan,” kata Setiausaha Pertahanan Delfin Lorenzana dalam satu kenyataan.

Pulau Jolo telah lama berdepan
ancaman militan Abu Sayyaf yang disenarai hitam oleh Amerika Syarikat dan
Filipina sebagai organisasi pengganas kerana aktiviti pengeboman, penculikan
dan pemenggalan kepala.

Setakat ini, tiada kumpulan
mengaku bertanggungjawab ke atas serangan berkenaan.


DASAR RAHMATAN LIL ALAMIN DILAKSANAKAN SEPENUHNYA TAHUN HADAPAN

PARIT BUNTAR : Pelaksanaan sepenuhnya dasar Rahmatan lil Alamin dalam pentadbiran kerajaan dijangka dapatkan dilakukan pada tahun depan, kata Menteri di Jabatan Perdana Menteri, Datuk Seri Dr Mujahid Yusof.

Beliau berkata semua proses untuk melaksanakan dasar tersebut telah diambil termasuk mendapatkan persetujuan serta perkenan daripada Mesyuarat Majlis Kebangsaan Hal Ehwal Ugama Islam pada 14 Mac lalu serta Mesyuarat Majlis Raja-Raja, Jun lalu.

“Semua kementerian juga telah setuju, ia telah dibahaskan dan semua memberikan maklum balas positif, jadi ini bermaka dasar ini akan dipakai, saya ada ruang untuk sampaikan dasar ini untuk mengisi pentadbiran Islam dalam negara.

“Kita ada bajet RM10 juta untuk melaksanakan promosi dan taklimat serta pembudayaan Maqasid Syariah dan Rahmatan lil Alamin,” katanya kepada pemberita selepas merasmikan sambutan 100 tahun Sekolah Kebangsaan Tebing Tinggi, Selama, dekat ini, hari ini.

Semalam, Mujahid, yang juga Ahli Parlimen Parit Buntar, berkata kertas pelaksanaan dasar pentadbiran Islam baharu melalui pendekatan Rahmah sudah dipersetujui dan mendapat kelulusan Mesyuarat Jemaah Menteri, pada Jumaat. — BERNAMA


STATUS TERKINI KES DIFTERIA DI MALAYSIA

PUTRAJAYA, 30 Jun – Sehingga 29 Jun 2016, sebanyak tiga belas (13) kes disahkan difteria dengan lima (5) kematian telah dilaporkan berlaku di negara kita.

Pecahan kes mengikut negeri adalah Melaka tiga (3) kes dengan satu (1) kematian, Kedah enam (6) kes dengan satu (1) kematian dan Sabah empat (4) kes dengan tiga (3) kematian. Kesemua kes di Sabah dilaporkan berlaku secara sporadik (terpencil) dan tiada hubungkait antara satu sama lain.

Manakala kes difteria di Kedah dan Melaka adalah kejadian kluster dalam keluarga. Sebanyak dua (2) kes terbaru disahkan berlaku di Sabah, seorang kanak-kanak warganegara berumur 3 tahun yang tiada sejarah menerima imunisasi difteria. Pesakit disahkan difteria pada 23 Jun 2016 dan meninggal dunia pada 27 Jun 2016.

Manakala kes kedua pula adalah seorang kanak-kanak bukan warganegara yang berumur 5 tahun dan disahkan difteria pada 28 Jun 2016. Kini dia dirawat di wad isolasi hospital dan dalam keadaan stabil.

Anggota kesihatan di semua negeri telah sedia maklum kejadian difteria ini dan telah meningkatkan aktiviti survelan masing-masing.

Perkhidmatan imunisasi di klinik-klinik kesihatan, hospital dan klinik swasta dilaporkan mendapat sambutan yang memberansangkan. Saya menyeru agar semua ibubapa terus komited membawa anak-anak mendapatkan imunisasi mengikut jadual. Ibubapa dengan anak-anak di bawah umur 7 tahun dipohon untuk menyemak temujanji imunisasi anak-anak.

Sekiranya cicir imunisasi, mohon untuk mendapatkan imunisasi di klinik berhampiran. Anggota kesihatan akan mengatur jadual baru yang sesuai.

Semoga sambutan baik ini berkekalan demi memastikan kesihatan anak serta kesihatan umum sentiasa terpelihara melalui imuniti kelompok, seterusnya penyakit cegahan vaksin tidak menjadi masalah kesihatan awam lagi.

Datuk Dr. Noor Hisham Bin Abdullah Ketua Pengarah Kesihatan Malaysia

SUMBER : Kementerian Kesihatan Malaysia UNTUK MAKLUMAT LANJUT, SILA HUBUNGI: Nama : En Nor Suzaman bin Abdul Rahman Tel : 013-339 7025 / 03-8883 3470 Emel : n.suzaman@moh.gov.my

BERNAMA


INDUSTRI SOKONG KKM SEKAT JUALAN CECAIR VAPE DALAM TALIAN

KUALA LUMPUR: Pemain industri menyokong tindakan Kementerian Kesihatan (KKM) untuk menyekat penjualan cecair rokok elektronik atau vape dalam talian, terutama di platform e-dagang yang sukar dikawal.

Presiden
Persatuan E-Vaporizes dan Tembakau Alternatif Malaysia (MEVTA), Rizani Zakaria
berkata, langkah itu dapat mengawal penjualan cecair vape terutama dalam kalangan generasi kanak-kanak berumur 18 tahun
ke bawah.

“Saya bersetuju dengan pihak kerajaan. Kita menyokong pengharaman penjualan melalui atas talian terutama di platform e-dagang seperti Shopee, Lazada dan lain -lain,” katanya kepada AlHijrah Online di sini hari ini.

Beliau berkata demikian ketika mengulas saranan Timbalan Menteri Kesihatan, Dr Lee Boon Chye yang menyokong usaha untuk mengharamkan penjualan cecair tersebut dalam talian.

KKM sebelum ini bekerjasama
dengan Suruhanjaya Komunikasi dan Multimedia Malaysia (SKMM) untuk mengambil
tindakan ke atas mereka yang menjual cecair vape
yang mempunyai nikotin kerana dilarang mengikut Akta Racun 1952 dan Akta Dadah Berbahaya
1952.

Mengulas lanjut, Rizani berkata, pengharaman jualan cecair vape dalam talian dikhuatiri bukan jalan penyelesaian terbaik kerana ia mungkin mewujudkan penjualan di pasaran gelap yang dilihat lebih sukar dikawal.

Sebaliknya, beliau mencadangkan KKM mengeluarkan garis panduan penjualan vape, termasuk jualan dalam talian, untuk dijadikan rujukan peniaga dan pengusaha.

“Ini bukan sahaja dapat mengawal penjualan cecair vape, malah tindakan juga mudah untuk diambil KKM kepada mereka yang tidak mematuhi peraturan.

“Kita bersedia bekerjasama dengan KKM untuk mencari penyelesaian menang-menang dalam isu penjualan vape,” katanya. – AlHijrah Online/Zaim Zamani


BOMOH TUA DITUDUH CABUL WANITA

MELAKA: Seorang lelaki dipercayai bomoh didakwa di Mahkamah Majistret di sini hari ini atas pertuduhan mencabul seorang wanita.

Mohd Raba’ai Parman, 66, dituduh melakukan perbuatan itu dengan menyapukan limau nipis dan telur ayam pada anggota badan mangsa.

Dia bagaimanapun mengaku tidak bersalah selepas pertuduhan dibacakan di hadapan Majistret Mohamad Izwan Mohamed Noh.

Tertuduh yang telah berkahwin didakwa melakukan perbuatan itu kira-kira jam 9 malam 11 Januari lalu, di Taman Rambai Utama.

Mangsa dikatakan hadir ke rumah tertuduh yang dipanggil ‘Atok’ bersama anak dan rakan lelakinya bagi menjalani rawatan selepas mengalami masalah emosi.

Difahamkan ketika kejadian, mangsa diminta untuk berkemban oleh tertuduh bagi tujuan rawatan.

Tertuduh didakwa mengikut Seksyen 354 Kanun Keseksaan yang membawa hukuman penjara maksimum 10 tahun atau denda atau sebat atau dengan mana-mana dua daripada seksaan itu jika sabit kesalahan.

Mahkamah membenarkan tertuduh diikat jamin RM3,000 berserta syarat tambahan tidak mendekati atau mengganggu mangsa sehingga kes selesai.

Tarikh sebutan semula kes ditetapkan pada 28 Mac depan. – AlHijrah Online


PKPB SELANGOR, KL & PUTRAJAYA: KEGIATAN EKONOMI BEROPERASI SEPERTI BIASA

KUALA LUMPUR: Semua kegiatan ekonomi di Selangor, Kuala Lumpur dan Putrajaya dibenarkan beroperasi seperti biasa.

Bagaimanapun, Menteri Kanan (Keselamatan), Datuk Seri Ismail Sabri Yaakob berkata, hanya dua orang sahaja dari sebuah rumah dibenarkan keluar untuk memberi barang keperluan.

Tambahnya, semua sekolah, institusi pengajian tinggi, institut latihankemahiran, tadika, taska, pusat tahfiz, taman-taman awam danpusat rekreasi adalah ditutup.

Ismail Sabri memaklumkan semua aktiviti sukan, rekreasi, sosial dan budaya termasuk majlis perkahwinan juga tidak dibenarkan.

Buat sementara waktu, masjid dan rumah ibadat bukan Islam lain juga ditutup untuk mengekang pandemik COVID-19.

Kerajaan akan mengumumkan senarai SOP dengan lebih lanjut dan terperinci dalam masa yang terdekat.—AlHijrah Online


TENTERA ISRAEL SERBU MASJID AL-AQSA DUA HARI BERTURUT-TURUT

BAITULMAQDIS: Tentera Israel pada Rabu menyerbu kompleks Masjid Al-Aqsa di Baitulmaqdis Timur yang diduduki untuk kali kedua berturut-turut.

Saksi memberitahu Agensi Anadolu, tentera Israel menyerbu Balai Solat Al-Qibli selepas solat tarawih, melemparkan bom tangan dan memukul jemaah Palestin.

Sementara itu, Persatuan Bulan Sabit Merah Palestin berkata pasukan perubatan telah merawat enam rakyat Palestin di lokasi kejadian, dua daripada mangsa dihantar ke hospital untuk rawatan lanjut.

Menurut akhbar Israel Yedioth Ahronoth, rakyat Palestin didakwa bertindak membaling batu dan bunga api ke arah tentera Israel.

Sebelum ini, kira-kira  350 jemaah ditahan dalam serbuan pertama tentera Israel ke atas masjid berkenaan.

Menurut Suruhanjaya Hal Ehwal Tahanan Palestin, polis Israel mula membebaskan tahanan dengan syarat mereka tidak dibenarkan berada di Masjid Al-Aqsa dan Kota Lama Baitulmaqdis selama seminggu. —AlHijrah Online


PENYUSUTAN EMPANGAN BUKIT MERAH: PEMBENIHAN AWAN DALAM SEMINGGU LAGI

BAGAN SERAI: Pembenihan awan di kawasan takungan di Empangan Bukit Merah di sini yang semakin surut, dijangka akan dilaksanakan dalam tempoh seminggu lagi.

Pengerusi Jawatankuasa Perladangan, Pertanian dan Industri Makanan Perak Razman Zakaria berkata Jabatan Meteorologi Malaysia dan Agensi Pengurusan Bencana Negara (NADMA), akan melihat kesesuaian awan dan tiupan angin bagi melaksanakan pembenihan awan dalam tempoh terdekat.

Beliau berkata pihaknya yakin proses pembenihan awan akan dapat membantu menurunkan hujan di kawasan sawah dan kawasan tadahan di kawasan Pondok Tanjung dan Ijok.

Terdahulu beliau menghadiri majlis solat hajat dan solat istisqa di Dataran Pusat Informasi Jabatan Pengairan dan Saliran (JPS) di Bukit Merah di sini hari ini yang disertai kira-kira 200 penduduk sekitar.

Minggu lepas, Menteri Besar Perak Datuk Seri Saarani Mohamad dilaporkan berkata kerajaan negeri akan melakukan pembenihan awan, untuk mengatasi masalah bekalan air di Empangan Bukit Merah yang semakin surut.

Razman berkata Saarani telah mengarahkan Unit Perancangan Ekonomi Negeri (Upen) semalam supaya membuat satu kertas kerja untuk meminta peruntukan, supaya air dari Sungai Perak dapat dipam ke Empangan Bukit Merah menerusi projek terowong dan tidak bergantung kepada hujan.

Beliau berkata perancangan itu dibuat bagi memastikan bekalan air di Empangan Bukit Merah mencukupi untuk kegunaan pertanian dan domestik.

Sementara itu, Pegawai Pertanian Daerah Kerian Ridhuan Osman berkata sawah padi seluas 12,400 hektar membabitkan 4,720 pesawah di Bagan Serai dan Selinsing akan terjejas sekiranya hujan tidak turun dalam tempoh seminggu.

“Umur padi di kawasan berkenaan antara 20 hingga 40 hari dan masih memerlukan air yang ditakung dalam tempoh seminggu dua lagi.

“Kita bimbang jika berterusan sawah kering dan tanah merekah akan menjejaskan tanaman padi kerana dalam tempoh seminggu ini sawah amat kritikal memerlukan air dan jika kemarau berterusan akan menjejaskan tanaman padi,” katanya.

Ridhuan berkata paras air di Empangan Bukit Merah sekarang ialah 20.4 kaki (6.21 meter) dan bekalan untuk sawah telah dihentikan sejak 27 Mei. –AlHijrah Online


PEMANDU MYVI TIADA LESEN, CUKAI JALAN TAMAT TEMPOH, POSITIF METHAMPHETAMINE – AYOB KHAN

JOHOR BAHRU: Ketua Polis Johor Datuk Ayob Khan Mydin Pitchay mengesahkan pemandu Produa Myvi yang terlibat kemalangan hingga mengakibatkan kematian tiada lesen memandu, cukai jalan kenderaan tamat tempoh dan positif dadah jenis methamphetamine.

Menurut Ayob Khan, hasil siasatan mendapati kereta Myvi yang dipandu seorang remaja perempuan ketika kemalangan tersebut adalah milik tunang remaja berkenaan.

“Pemandu terlibat seorang wanita berusia 23 tahun. Lesen tiada, cukai jalan kenderaan tamat tempoh dan positif dadah jenis methamphetamine,” katanya kepada media hari ini.

Kemalangan yang meragut nyawa seorang lelaki itu dikatakan berlaku apabila kereta Produa Myvi dipandu wanita berkenaan hilang kawalan lalu merempuh kereta Honda Accord dan Proton Iswara yang sedang berhenti di persimpangan lampu isyarat.

Pemandu Honda Accord Mohd Rizal Buseri, 31, yang juga anggota Tentera Laut Diraja Malaysia (TLDM)  meninggal dunia di tempat kejadian manakala pemandu Proton Iswara mengalami kecederaan. — AlHijrah Online.


DAPUR IT’AM IKUT SOP KKM

Program Dapur It’am di masjid dan surau di bawah Jabatan Agama Islam Wilayah Persekutuan (JAWI) ikut Prosedur Operasi Standard (SOP) Kementerian Kesihatan. Ikuti laporan Berita AlHijrah 4 Mei 2020. — AlHijrah Online


JANGKITAN INFLUENZA DI MALAYSIA TIADA KAITAN DENGAN ‘NOVEL CORONAVIRUS’ DI CHINA

KUALA LUMPUR: Situasi jangkitan influenza di Malaysia tiada kaitan dengan kejadian wabak coronavirus baharu (novel coronavirus) di Wuhan, China, kata Ketua Pengarah Kesihatan, Datuk Dr Noor Hisham Abdullah.

Beliau berkata berdasarkan pemantauan, buat masa ini tiada kes yang disyaki ´novel coronavirus´ dilaporkan di Kementerian Kesihatan Malaysia (KKM).

Bagaimanapun katanya, KKM akan terus mengukuhkan pemantauan dan kesiapsagaan bagi menghadapi potensi penularan wabak ´novel coronavirus´ yang dilaporkan di Wuhan, China itu.

“Situasi jangkitan influenza yang dilaporkan di Malaysia sekarang ini adalah terkawal dan tiada kaitan dengan wabak tersebut.

“KKM akan terus memantau situasi kejadian penyakit radang paru-paru ini dan sebarang perkembangan daripada pihak Pertubuhan Kesihatan Sedunia (WHO) akan dimaklumkan dari semasa ke semasa,” katanya dalam satu kenyataan hari ini.

Beliau berkata antara langkah-langkah kesiapsiagaan yang dilaksanakan adalah memberi penekanan dan memperkukuhkan aktiviti saringan demam sedia ada dalam kalangan pengembara oleh anggota-anggota yang bertugas di pintu masuk antarabangsa negara bagi menghadapi potensi penularan penyakit tersebut.

“Pengembara yang dikesan mengalami demam dan bergejala, pemeriksaan akan dilakukan semula di pusat kuarantin kesihatan atau tempat pemeriksaan di pusat masuk antarabangsa negara. Saringan pesakit di Klinik Kesihatan dan Jabatan Kecemasan hospital diperkukuhkan bagi memastikan kes-kes disyaki dirujuk dengan mematuhi langkah-langkah pencegahan,” katanya.

Menurutnya seseorang yang mengalami gejala penyakit respiratori akut dalam tempoh 14 hari selepas pulang dari Wuhan, China dinasihatkan pergi ke fasiliti kesihatan untuk menjalani pemeriksaan.

“Sekiranya terdapat kes disyaki yang dikesan dari mana-mana fasiliti kesihatan, kes perlu dilaporkan dengan segera kepada pihak Pejabat Kesihatan Daerah, Jabatan Kesihatan Negeri dan Crisis Preparedness and Response Centre (CPRC) KKM.

“KKM turut memperkukuhkan keupayaan menjalankan ujian pengesanan dan pengesahan ´novel coronavirus´ menerusi Institut Penyelidikan Perubatan (IMR) dan Makmal Kesihatan Awam Kebangsaan (MKAK),” katanya.

Dr Noor Hisham turut menasihati anggota KKM supaya menggunakan peralatan perlindungan peribadi (PPE) manakala simpanan stok bagi PPE itu serta ubat-ubatan perlu dipastikan mencukupi untuk menampung keperluan di fasiliti kesihatan masing-masing.

Pada 12 Jan lepas, WHO mengesahkan bahawa kejadian kluster radang paru-paru (pneumonia) di Wuhan, China, disebabkan jangkitan ‘novel coronavirus’ yang sebelum ini tidak pernah dikenal pasti atau dikesan pada manusia dan cara penularannya masih dalam siasatan.

Sehingga kini, sebanyak 41 kes radang paru-paru yang dilaporkan di Wuhan adalah positif ‘novel coronavirus’ dan satu kematian telah dilaporkan dengan tujuh kes berada dalam keadaan kritikal manakala kes-kes lain adalah stabil. — BERNAMA


TV AlHijrah guna jawi dalam operasi

KUALA LUMPUR – TV AlHijrah mula menggunakan tulisan jawi dalam urusan
dalamannya hari ini sebagai tanda sokongan kepada penggunaan tulisan itu pada
setiap Jumaat.

Dalam pekeliling bertulisan jawi menggunakan Times New Roman yang diedarkan kepada pegawainya hari ini, pihak TV AlHijrah menyeru semua petugas menggunakan tulisan itu bagi sama-sama mendokong aspirasi memartabatkan tulisan jawi.

“Sebagai salah sebuah agensi di bawah Jabatan Perdana Menteri (JPM), TV
AlHijrah turut mendokong aspirasi ini dengan kempen menggunakan tulisan jawi
dalam operasi harian termasuk di dalam platform penyiaran atau tugas harian di
pejabat”, kata kenyataan itu.

Antara kempen tulisan jawi yang bakal dipraktikkan oleh semua warga TV AlHijrah pada setiap hari Jumaat termasuklah memperluaskan tulisan itu dalam akaun media sosial masing-masing, seperti membuat hantaran menggunakan tulisan Jawi atau berkongsi gambar bersama papan tanda bertulisan jawi.

Selain itu stesen itu juga mengadakan pertandingan “Jawi Writing Challenge” dalam kalangan petugas, di mana mereka dikehendaki menulis semula teks yang diberikan dalam tulisan rumi ke tulisan jawi dalam masa terpantas dan penganjuran gerai foto “Semarak Jawi” bermula hari ini.

Terdahulu, Menteri di Jabatan Perdana Menteri, Datuk Seri Dr Mujahid
Yusof Rabu lalu mengisytiharkan hari Jumaat sebagai hari penggunaan tulisan
jawi sebagai usaha untuk memperkasakan tulisan itu.

Beliau juga melancarkan program Semarak Tulisan Jawi bagi peringkat
agensi-agensi di bawah kementeriannya dengan menyampaikan tag nama dalam
tulisan itu kepada setiap ketua agensi.


ROMPAK, CEDERAKAN WARGA EMAS: PEKEBUN DIPENJARA LAPAN TAHUN

KOTA TINGGI: Seorang pekebun kelapa sawit dihukum penjara lapan tahun dan satu sebatan oleh Mahkamah Sesyen di sini hari ini, selepas mengaku bersalah merompak gelang tangan dan mencederakan seorang warga emas.

Hakim Hayda Faridzal Abu Hasan menjatuhkan hukuman itu terhadap Nazry Mohamad Mokhtar, 37, dan hukuman bermula dari tarikh tangkap pada 2 Julai lepas.

Nazry didakwa melakukan perbuatan itu ke atas wanita berusia 60 tahun di sebuah rumah di Felda Air Tawar 4, dekat sini, pada 12.40 tengah hari 2 Julai lepas, mengikut Seksyen 394 Kanun Keseksaan yang membawa hukuman penjara hingga 20 tahun dan denda atau sebat.

Terdahulu, Timbalan Pendakwa Raya Muhammad Irsyad Mardi dan Ahmad Khairuddin Khalid memohon hukuman setimpal terhadap Nazry dengan mengambil kira kepentingan awam melebihi kepentingan peribadi.

Muhammad Irsyad berkata kesalahan yang dilakukan adalah serius kerana tertuduh membawa sebilah parang sehingga menyebabkan kecederaan dan trauma bukan sahaja kepada mangsa tetapi juga masyarakat sekeliling.

Peguam Yayasan Bantuan Guaman Kebangsaan Hilmi Sulaiman Salahuddin yang mewakili tertuduh, memohon hukuman ringan memandangkan Nazry yang berpendapatan RM1,500 sebulan menanggung isteri, empat anak dan ibu bapanya.–AlHijrah Online


WANITA RENTUNG DALAM KEMALANGAN DI LEBUH RAYA MEX

KUALA LUMPUR: Seorang wanita rentung manakala lima individu terselamat dalam kemalangan membabitkan dua kereta di KM10.9 Lebuhraya Maju (MEX) di sini pagi tadi.

Komander Operasi Balai Bomba dan Penyelamat (BBP) Bukit Jalil Pegawai Bomba Kanan II Khairuddin Abdurrahman berkata pihaknya menerima panggilan berhubung kejadian pada 6.14 pagi sebelum 17 anggota dan jentera daripada BBP Bukit Jalil dan BBP Pudu digegaskan ke lokasi.

“Pasukan bomba yang tiba di lokasi mendapati sebuah kereta terbakar 100 peratus berpunca daripada kemalangan jalan raya. Pemandunya iaitu seorang wanita rentung.

“Seorang lelaki yang memandu kereta Proton Saga yang turut terlibat dalam kemalangan sama pula tidak mengalami sebarang kecederaan,” katanya dalam kenyataan.

Khairuddin berkata kereta yang terbakar itu turut dinaiki seorang lelaki dan tiga wanita dengan hanya lelaki itu mengalami kecederaan di kepala.

Sementara itu, Ketua Polis Daerah Cheras ACP Zam Halim Jamaluddin berkata kemalangan berkenaan berpunca apabila kereta yang terbakar iaitu Perodua Bezza dirempuh dari belakang oleh Proton Saga.

“Perodua Bezza sebelum itu berhenti di lorong kecemasan dan apabila kenderaan itu mula menyambung perjalanan menghala ke Putrajaya, ia dirempuh oleh Proton Saga.

“Rempuhan menyebabkan Perodua Bezza terbabit terbabas dan merempuh pembahagi jalan lalu terbakar. Empat penumpang berjaya menyelamatkan diri manakala pemandu wanita berkenaan, yang berusia 28 tahun, tersepit di tempat duduk sebelum rentung dalam kebakaran itu,” katanya dalam kenyataan hari ini.

Zam Halim berkata mayat wanita itu dibawa ke Hospital Universiti Kebangsaan Malaysia (HUKM) dan kes disiasat mengikut Seksyen 41 (1) Akta Pengangkutan Jalan 1987.

Orang ramai yang mempunyai maklumat mengenai kemalangan itu diminta menghubungi Pegawai Penyiasat Trafik Insp Ahammad Sadiq Yusoff di talian 013-4545 679 atau Balai Polis Trafik Jalan Tun HS Lee di talian 03-2071 9999 atau mana-mana balai berdekatan.–AlHijrah Online


INDUSTRI SETUJU TURUNKAN HARGA MINYAK MASAK SECARA BERPERINGKAT

PUTRAJAYA: Pihak industri minyak masak sawit secara prinsip bersetuju membuat ‘adjustment’ bagi menurunkan harga minyak masak secara berperingkat berasaskan harga pasaran minyak sawit semasa, kata Pengerusi Pasukan Jihad Tangani Inflasi Tan Sri Annuar Musa.

Beliau yang juga Menteri Komunikasi dan Multimedia berkata pihak industri berkenaan telah bersetuju dengan syor Pasukan Jihad Tangani Inflasi mengenai penurunan harga yang dijangka dapat dilaksanakan dalam masa terdekat.

“Yang penting secara prinsip pihak industri bersetuju untuk bekerjasama dengan jawatankuasa bagi penurunan harga minyak masak,” katanya dalam sidang media selepas mempengerusikan Mesyuarat Pasukan Jihad Tangani Inflasi siri ketiga, di sini hari ini.

Annuar berkata ia merupakan perkembangan yang baik dan satu contoh bagaimana semua pihak dapat mewujudkan kerjasama bersepadu yang akhirnya rakyat dan pengguna akan mendapat hasil daripada persefahaman itu.

Menurutnya Pasukan Jihad Tangani Inflasi telah mengadakan sesi libat urus dengan pemain utama industri minyak masak kelapa sawit merangkumi syarikat pengilang, pembekal dan pembungkus minyak masak pada Selasa (12 Julai).

Berhubung kegiatan penyeludupan minyak masak, Annuar berkata terdapat banyak maklumat diterima pihaknya mengenai perkara itu, dan beliau menegaskan bahawa pihak penguat kuasa tidak akan berkompromi dengan salah laku terbabit.

“Kita sedang buat pemantauan (terhadap) beberapa lagi rangkaian penyeludup. Jadi jangan pihak yang menjalankan aktiviti penyeludupan merasakan mereka (penguat kuasa) terlepas pandang, kita beri jaminan pihak penguat kuasa akan meneruskan tindakan mereka,” katanya yang turut menyeru orang ramai untuk memberikan maklumat mengenai penyelewengan minyak masak.

Mengenai kos sara hidup di institusi pengajian tinggi (IPT), Annuar berkata Kementerian Pengajian Tinggi (KPT) sedang merangka pelbagai rancangan bagi menangani isu kos sara hidup siswa di kampus, selain melaksanakan inisiatif harga sajian makanan yang rendah bagi mereka, serendah RM3.50 sepinggan.

Menurutnya hasil pertemuan Menteri Pengajian Tinggi Datuk Seri Dr Noraini Ahmad dengan semua pentadbir universiti, pelbagai langkah sedang dirangka untuk membantu mengurangkan kos sara hidup pelajar bukan sahaja dari sudut bekalan makanan harian, tetapi juga berkaitan kos penginapan, pengangkutan dan yuran.

“Ini juga satu lagi bukti yang menunjukkan apabila ada permuafakatan dan kerjasama, usaha untuk mengekang kenaikan harga barang dan peningkatan kos sara hidup sebenarnya sangat boleh dilakukan,” katanya. – AlHijrah Online


KES SELUDUP MINYAK MASAK: LIMA PENJAWAT AWAM DITAHAN SPRM

SEMPORNA: Suruhanjaya Pencegahan Rasuah Malaysia (SPRM) menahan enam lelaki termasuk lima penjawat awam kerana disyaki meminta rasuah dalam kes penyeludupan minyak masak bersubsidi, di sini, malam tadi.

Menurut sumber, lima penjawat awam itu dan seorang lagi lelaki yang disyaki bertindak sebagai orang tengah, dipercayai meminta rasuah RM20,000 daripada seorang individu bagi tidak mengambil tindakan ke atas anaknya yang menyimpan minyak masak bersubsidi untuk diseludup ke luar negara.

“Anak individu berkenaan disyaki melakukan kesalahan menyimpan kira-kira 100 kotak minyak masak subsidi dipercayai untuk diseludup ke luar negara, suspek berusia 29 hingga 50 tahun itu ditahan selepas menerima sebahagian daripada wang rasuah kira-kira RM5,000 daripada individu berkenaan,” katanya.

Sementara itu, Pengarah SPRM Sabah Datuk S. Karunanithy ketika dihubungi pemberita mengesahkan penahanan tersebut.

Katanya kesemua suspek akan dibawa ke Mahkamah Sesyen Tawau hari ini untuk proses permohonan reman bagi tujuan siasatan lanjut dan kes disiasat di bawah Seksyen 17(a) Akta SPRM 2009.–AlHijrah Online


PENGGIAT SENI PERLU BERTANGGUNGJAWAB DALAM BERKARYA

KUALA LUMPUR: Semua penggiat seni diingatkan untuk bertanggungjawab terhadap mesej yang ingin disampaikan melalui karya masing-masing.

Ketua Pegawai Eksekutif Yayasan Dakwah Islamiah Malaysia (YADIM), Tuan Kamarul Arief Tuan Soh dalam kenyataan berkata karya seni perlu menjadi perhitungan utama kerana menjadi cerminan kepada masyarakat terutama sekali golongan muda.

“Pelakon, pengarah, penerbit dan semua yang terlibat dalam pembikinan sesuatu karya seni pasti mengetahui bahawa sebagai hamba Allah kita akan dipersoal dan diberi balasan atas setiap yang kita tinggalkan ketika hayat kehidupan ini.

“YADIM juga menggesa pihak berkuasa dalam bidang penyiaran dan media memainkan peranan secara proaktif dalam membendung sebarang bentuk penyiaran media yang boleh menjejaskan akhlak penonton serta memberi imej buruk kepada negara,” katanya.

Kenyataan itu bagi mengulas isu klip adegan drama yang bertentangan dengan syariat Islam.

YADIM menzahirkan bantahan dan kekesalan atas penularan klip itu yang dipercayai daripada adegan sebuah drama yang bakal ditayangkan kelak kepada umum.

Dalam pada itu, YADIM menyeru seluruh lapisan masyarakat untuk menggunakan kuasa sebagai pengguna media dalam menyampaikan mesej penentangan terhadap bahan-bahan hiburan yang secara jelas merosakkan nilai murni yang ingin disemai kepada anak-anak. – AlHijrah Online


TUNTUTAN SULU BAYAR SEGERA LEBIH US$16 BILION MELAMPAU, PROSIDING KES MASIH BERJALAN

PUTRAJAYA: Jabatan Peguam Negara (AGC) menyelar dengan tegasnya segala dakwaan dalam surat yang dihantar oleh Paul H. Cohen, peguam kepada pihak yang mendakwa sebagai waris Sultan Jamalul Kiram II (penuntut Kumpulan Sulu) yang membuat tuntutan terhadap kerajaan Malaysia.

AGC dalam kenyataan berkata surat bertarikh 28 Mei lepas yang ditujukan kepada Peguam Negara diterima sehari selepas itu (29 Mei).

Menurut AGC, surat itu menuntut bayaran segera iaitu sebelum 2 Jun 2023, bagi Final Award yang dikatakan berjumlah US$16.412 bilion termasuk 10 peratus faedah, US$3,502,394.24 bagi bayaran peguam dan ahli pakar serta US$4,026,592.64 bagi kos timbang tara.

“Dalam hal ini, adalah melampau bagi penuntut untuk membuat tuntutan bayaran bagi Final Award yang dikatakan itu sedangkan prosiding undang-undang masih lagi berlangsung,” menurut AGC.

Jabatan itu berkata kesemua dakwaan oleh Paul dalam surat itu sama sekali tidak benar dan secara terang-terangan tidak mengendahkan fakta sebenar tuntutan (oleh penuntut) yang tidak dapat disangkal lagi akan mewujudkan rekod bertulis bagi perkara yang tidak benar, yang bertujuan untuk digunakan terhadap Malaysia.

Menurut AGC surat itu juga mendakwa antara lain bahawa kerajaan Malaysia dengan sengaja telah gagal untuk mematuhi Final Award yang dikatakan itu dan telah membuat dakwaan keterlaluan terhadap penimbang tara yang dikatakan itu, Dr Gonzalo Stampa dan tindakan-tindakan yang diambil oleh Stampa.

Selain itu, AGC berkata kandungan surat itu memberi gambaran yang tidak tepat dan memfitnah kerajaan Malaysia berhubung tindakan undang-undang yang diambil dalam menangani tuntutan berkenaan.

“Kerajaan Malaysia menafikan sepenuhnya semua dakwaan dan sindiran yang dibuat di dalam surat itu,” menurut kenyataan itu.

AGC berkata kerajaan Malaysia dengan tegasnya membantah Final Award dan mengekalkan pendiriannya untuk tidak mengiktiraf kesemua tindakan yang diambil oleh Stampa dalam prosiding timbang tara yang dikatakan itu, serta semua keputusan dan award yang dikeluarkan olehnya yang tidak sah dari segi undang-undang.

Menurut AGC, berdasarkan dakwaan palsu yang telah dibuat pada 31 Mei lepas, kerajaan Malaysia melalui Peguam Negara telah menjawab surat itu yang menyatakan dengan jelas fakta-fakta berhubung tuntutan berkenaan yang tidak boleh dipertikaikan.

Selain itu, satu laporan polis telah dibuat pada 1 Jun lepas terhadap Paul atas kenyataan dan dakwaan tidak adil yang dibuat terhadap Peguam Negara.

“Tindakan ini membolehkan siasatan yang sewajarnya dijalankan bagi apa-apa kesalahan jenayah yang dibuat di bawah undang-undang Malaysia,” menurut kenyataan itu.

AGC berkata kerajaan Malaysia akan terus mengambil semua langkah yang sewajarnya termasuk tindakan perundangan untuk menamatkan segala tuntutan berkenaan dan memastikan agar kepentingan, kekebalan kedaulatan serta kedaulatan negara sentiasa dilindungi dan terpelihara.

Kumpulan penuntut berkenaan sebelum ini dilaporkan membawa tindakan undang-undang ke Mahkamah Sepanyol untuk mendapatkan pampasan terhadap tanah di Sabah, yang didakwa telah dipajak oleh nenek moyang mereka kepada sebuah syarikat perdagangan British pada 1878.

Mereka membawa perkara itu kepada timbang tara Sepanyol pada 2019 dan pada 28 Feb 2022 penimbang tara Stampa yang dilantik oleh kumpulan individu berkenaan dikatakan membuat keputusan memihak kepada pihak mereka (penuntut).

Stampa telah mengeluarkan final award  sebanyak US$14.9 bilion (RM62.59 bilion) terhadap Malaysia dan Malaysia telah menggunakan semua remedi undang-undang bagi membatalkan anugerah yang diberikan oleh Stampa kepada pihak yang menuntut di mahkamah di Sepanyol, Perancis, Luxembourg dan Belanda.

Pada 14 Mac lepas, Mahkamah Rayuan Paris mengekalkan perintah penggantungan terhadap penguatkuasaan award itu yang diperoleh Kerajaan Malaysia di Perancis pada 12 Julai 2022.  Oleh itu, perintah penggantungan yang diperoleh Malaysia berhubung penguatkuasaan award berkenaan adalah kekal. — AlHijrah Online


RASUAH URUS JENAZAH: DUA PENOLONG PEGAWAI PERUBATAN DIPENJARA, DENDA

SHAH ALAM: Dua penolong pegawai perubatan di Hospital Kajang dipenjara masing-masing lapan dan enam hari oleh Mahkamah Sesyen di sini hari ini kerana menerima rasuah berkaitan kerja-kerja pengurusan jenazah antara 2019 dan 2021.

Hakim Rozilah Salleh menjatuhkan hukuman tersebut terhadap Mohd Redzuan Che Husain, 34, dan Mohd Fariq Ariffin, 34, selepas masing-masing mengaku bersalah atas empat dan tiga pertuduhan pilihan.

Mahkamah menjatuhi hukuman penjara dua hari bagi setiap pertuduhan kepada kedua-dua tertuduh dan memerintahkan hukuman itu berjalan secara berturut-turut bermula hari ini.

Mahkamah juga mengenakan hukuman denda keseluruhan RM20,000 atau penjara 24 bulan kepada Mohd Redzuan bagi empat pertuduhan pilihan manakala Mohd Fariq didenda RM11,000 atau penjara 18 bulan (tiga pertuduhan pilihan).

Berdasarkan kesemua pertuduhan pilihan itu, kedua-dua tertuduh yang semasa kejadian bertugas di Unit Forensik, masing-masing menerima suapan RM1,550 dan RM1,000 daripada Nur Azlan Azmi melalui akaun CIMB Bank milik mereka tanpa sebarang balasan daripada Nur Azlan yang diketahui oleh kedua-dua lelaki itu ada kaitan dengan tugas rasmi mereka iaitu bagi kerja-kerja pengurusan jenazah.

Mereka didakwa melakukan kesalahan itu masing-masing di sebuah cawangan CIMB Bank di Ipoh, Perak dan Petaling Jaya, dekat sini antara 14 Ogos 2019 dan 21 Jan 2021.

Bagi kesemua kesalahan itu, kedua-dua lelaki itu didakwa mengikut Seksyen 165 Kanun Keseksaan yang memperuntukkan hukuman penjara maksimum dua tahun atau denda atau kedua-duanya.

Pendakwaan dikendalikan Pegawai Pendakwa Suruhanjaya Pencegahan Rasuah Malaysia (SPRM) Mohd Aliff Shaharuzaman manakala kedua-dua tertuduh diwakili peguam Mohd Fikah Sanusi.–AlHijrah Online


JENAZAH TIGA BERADIK RENTUNG KEBAKARAN DISEMADIKAN DALAM SATU LIANG

LAWAS: Jenazah tiga beradik yang rentung dalam kejadian kebakaran sebuah rumah di Kampung Seberang Kedai, Lawas lewat malam Jumaat selamat disemadikan di dalam satu liang lahad pada petang tadi.

Jenazah ketiga-tiga mereka tiba di Masjid Besar Darul Ma’amur pada jam 1.15 petang selepas menjalani prosedur bedah siasat di Klinik Kesihatan, Trusan.

Jenazah kemudian disembahyangkan pada jam 2.15 petang sebelum dikebumikan di Tanah Perkuburan Islam Pulau Salam.

Terdahulu dalam kejadian sekitar jam 11 malam, ketiga-tiga mangsa yang dikenal pasti sebagai Mohd Hesdi Huzaidi Azrie, 4, dan dua abangnya, Mohd Hezmi, 7, dan Mohd Hezry Huzaimi, 8, gagal menyelamatkan diri, selepas kediaman mereka musnah terbakar.

Menurut Timbalan Pengarah Bomba dan Penyelamat Negeri, Tiong Ling Hii, pihaknya menerima panggilan kecemasan sekitar jam 11.02 malam dan segera mengatur gerak dua jentera, dengan kekuatan tujuh anggota dari Balai Bomba dan Penyelamat Lawas menuju lokasi.

Ling Hii berkata, pihak polis berjaya mengawal kebakaran tersebut dan menghalang daripada merebak ke rumah sekitar.

Punca kebakaran dan taksir kerugian masih dalam siasatan pasukan forensik bomba. –AlHijrah Online


PEGAWAI SPRM, DATUK ROY DIDAKWA RASUAH RM640,000 SUPAYA ANAK MUHYIDDIN TIDAK DIREMAN

KUALA LUMPUR: Seorang pegawai Suruhanjaya Pencegahan Rasuah Malaysia (SPRM) dan ahli perniagaan dikenali sebagai ‘Datuk Roy’ dihadapkan ke Mahkamah Sesyen di sini hari ini atas dua pertuduhan meminta dan menerima rasuah berjumlah RM640,000 supaya anak bekas Perdana Menteri Tan Sri Muhyiddin Yassin tidak direman SPRM.

Mohd Rasyidi Mohd Said, 43, dan Datuk Roy atau nama sebenarnya Mohd Hussein Mohd Nasir, 54, mengaku tidak bersalah terhadap pertuduhan itu.

“Faham Yang Arif, mengaku tidak bersalah,” kata kedua-dua tertuduh kepada Hakim Azura Alwi.

Mereka didakwa bersama-sama secara rasuah meminta untuk diri mereka atau bagi mana-mana orang lain suatu suapan wang tunai berjumlah RM400,000 daripada Siti Dalena Berhan, 47, sebagai dorongan untuk tidak menahan reman Datuk Fakhri Yassin Mahiaddin semasa siasatan pihak SPRM.

Perbuatan itu didakwa dilakukan di sebuah restoran di Bangsar, di sini, antara 9 dan 11 malam, 5 Mac lalu.

Mereka juga didakwa menerima suapan untuk diri mereka atau bagi mana-mana orang lain iaitu wang tunai berjumlah RM240,000 daripada Syed Farid Syed Al Attas, 41, sebagai dorongan untuk tidak menahan reman individu sama semasa siasatan pihak SPRM.

Perbuatan itu didakwa dilakukan di sebuah restoran di Desa Sri Hartamas, di sini, antara jam 2 dan 4 petang, 6 Mac lepas.

Pertuduhan mengikut Seksyen 16 (a) (A) Akta SPRM 2009 yang boleh dihukum di bawah Seksyen 24 akta sama, dibaca bersama Seksyen 34 Kanun Keseksaan yang membawa hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000, mengikut mana-mana yang lebih tinggi, jika sabit kesalahan.

Sementara itu, di hadapan Hakim Suzana Hussin, Mohd Hussien turut mengaku tidak bersalah atas satu lagi pertuduhan meminta rasuah wang berjumlah RM2 juta untuk dirinya daripada Siti Dalena dan Syed Farid.

Ia sebagai dorongan untuk menukarkan pertuduhan yang lebih ringan, menukar keterangan tertuduh kepada saksi, dan mengurangkan wang jaminan terhadap kes pendakwaan yang dihadapi oleh ahli perniagaan Adam Radlan Adam Muhammad.

Perbuatan itu didakwa dilakukan di sebuah premis di Kampung Melayu Kepong, di sini, pada Februari 2023 dan pertuduhan mengikut Seksyen 16 (a) (A) Akta SPRM 2009.

Suzana membenarkan Mohd Hussein diikat jamin RM15,000 dengan seorang penjamin bagi ketiga-tiga pertuduhan manakala Mohd Rasyidi diikat jamin RM10,000 dengan seorang penjamin berserta syarat tambahan mereka perlu menyerahkan pasport ke mahkamah dan melapor diri ke pejabat SPRM Kuala Lumpur sehingga kes selesai.

Mahkamah turut menetapkan 7 Julai ini untuk sebutan semula kes.

Terdahulu, Pegawai Pendakwa SPRM Selvam T Armugom menawarkan jaminan antara RM10,000 dan RM15,000 dengan seorang penjamin terhadap kedua-dua tertuduh bagi kesemua pertuduhan berserta syarat tambahan mereka perlu melaporkan diri ke pejabat SPRM berhampiran kediaman sebulan sekali.

“Untuk makluman mahkamah, Mohd Hussein telah dituduh di satu lagi Mahkamah Sesyen sebentar tadi. Pihak kami memohon agar kes tersebut dipindahkan ke mahkamah ini untuk dibicarakan bersama,” katanya yang mengendalikan kes bersama Timbalan Pendakwa Raya Datuk Wan Shaharuddin Wan Ladin dan Nor Diana Nor Azwa.

Sementara itu, peguam Fahmi Abd Moin, yang mewakili Mohd Hussein berkata pihaknya tidak membantah jumlah jaminan tersebut, namun memohon supaya anak guamnya yang tinggal di Kuantan, Pahang melaporkan diri di pejabat SPRM Kuala Lumpur.

Peguam Mohd Hezri Shaharil mewakili Mohd Rasyidi memohon jaminan dikurangkan daripada RM10,000 memandangkan anak guamnya yang merupakan penjawat awam menanggung empat anak berumur antara 16 hingga setahun.


PEMBANGKANG PERLU HENTI SERANG PM, JALIN HUBUNGAN BAIK DENGAN KERAJAAN PERSEKUTUAN

KUALA LUMPUR: Pemimpin pembangkang perlu menghentikan serangan ke atas Perdana Menteri Datuk Seri Anwar Ibrahim dan Kerajaan Perpaduan selain berusaha menjalin hubungan baik dengan Kerajaan Persekutuan bagi membolehkan sistem federalisme berjalan lancar.

Ketua Pengarah Jabatan Komunikasi Komuniti (J-KOM) di Jabatan Perdana Menteri Datuk Dr Mohammad Agus Yusoff berkata mereka juga boleh berunding dengan kerajaan Pusat sekiranya mahukan peruntukan sama rata diberikan kepada semua Ahli Parlimen tanpa mengira parti.

“Anwar sudah berkali-kali menyatakan kesediaan beliau untuk berbuat demikian, tinggal lagi pemimpin pembangkang perlulah datang berunding mengenainya.

“Itulah yang dilakukan oleh Anwar sewaktu beliau menjadi ketua pembangkang, beliau datang berunding dengan Perdana Menteri waktu itu (Datuk Seri Ismail Sabri Yaakob) dan hasilnya termeterailah MoU (Memorandum Persefahaman) Transformasi dan Kestabilan Politik antara kerajaan Persekutuan dan Pakatan Harapan (PH) pada 13 Sept 2021,” katanya dalam hantaran di Facebook hari ini.

Beliau berkata tindakan Perdana Menteri ketika itu adalah contoh pembangkang yang konstruktif dan mempunyai agenda yang baik sehingga ke arah transformasi pentadbiran, pembaharuan Parlimen, kebebasan institusi kehakiman serta Perjanjian Malaysia 1963 (MA63).

Meskipun Kerajaan Perpaduan masih banyak kekurangan, beliau berkata Anwar yang juga Menteri Kewangan tetap mendengar dan berusaha keras untuk mempercepatkan reformasi yang dijanjikan.

“Bersabarlah. Anwar dan Kerajaan Perpaduan ini baharu sahaja lima bulan memerintah. Nilai kejayaan Anwar dan Kerajaan Perpaduan ini dengan mata hati.

“Lihat kepada media yang lebih bebas, gejala rasuah yang sudah dapat dibendung, pemborosan yang dapat dijimatkan, ekonomi yang lebih baik, pembelaan kepada rakyat miskin, negara yang lebih demokratik, rakyat yang semakin bebas bersuara, tetapi ingat jangan sampai memfitnah dan menyentuh 3R (raja, agama, kaum),” katanya.

Mohammad Agus berkata Anwar juga komited mahu mewujudkan tata kelola baik, membanteras rasuah, salah guna kuasa dan penyelewengan, mendakwa tanpa memilih bulu, membela kemiskinan serta mengangkat kemanusiaan.

“Saya semakin optimis. Saya mengharapkan sangat reformasi dapat disegerakan dan Malaysia MADANI akan terlaksana baik,” katanya.–AlHijrah Online


MALAYSIA PERLU JALIN KERJASAMA DENGAN NEGARA LAIN UNTUK TAMBAH BAIK ILMU AL-QURAN – SYEIKH ALI

KUALA LUMPUR: Malaysia boleh menjalin kerjasama dengan negara Islam lain dalam menambah baik ilmu al-Quran, kata seorang daripada hakim Majlis Tilawah dan Menghafaz Al-Quran Peringkat Antarabangsa (MTHQA) ke-62 hari ini.

Syeikh Dr Mohamed Ali Atafay berkata umat Islam di Malaysia boleh mendalami ‘manhaj’ atau metodologi menghafal kitab suci itu yang diguna pakai di negara Islam lain untuk meningkatkan penguasaan ilmu tersebut.

Beliau menzahirkan rasa kagum apabila mengetahui ilmu hafalan al-Quran begitu dekat di hati umat Islam di negara ini kerana ia diterapkan sejak usia muda.

“Bahkan bila saya berjumpa orang ramai di negara ini, mereka tahu bahawa saya berada di Malaysia untuk menjadi hakim MTHQA, jarang-jarang saya jumpa sambutan sebegini di negara lain,” katanya kepada pemberita di Pusat Konvensyen Kuala Lumpur malam ini.

Syeikh Mohamed Ali, yang berasal dari Maghribi, berkata seramai 36 qari dari seluruh dunia telah terpilih untuk menyertai pertandingan MTHQA pada tahun ini.

Beliau berkata antara kriteria utama yang difokuskan ialah penguasaan tajwid, kefasihan dalam sebutan ayat, maqamat atau taranum serta kemerduan alunan suara yang ditampilkan peserta.

“Kebiasaannya yang memenangi pertandingan di Malaysia berpotensi besar memenangi pertandingan lain kerana Malaysia sudah lama menganjurkan pertandingan ini dan saya yakin barisan hakim juga amat berpengalaman luas dalam pengkhususan bidang masing-masing seperti taranum, tajwid serta qiraat.

“Saya berharap Malaysia dapat meneruskan penganjuran supaya negara ini terpelihara daripada sebarang bentuk ancaman dan konspirasi selain melahirkan lebih ramai hufaz yang akan menjadi pelapis pada masa akan datang,” katanya.

Dr Maria Ulfa, yang merupakan wanita pertama menjadi hakim MTHQA, pula memuji keterbukaan Malaysia dalam memilih panel bagi mengadili pertandingan itu.

Beliau berkata penglibatan dua hakim wanita termasuk Ketua Pengarah Jabatan Kemajuan Islam (JAKIM) Datuk Hakimah Mohd Yusoff menunjukkan Malaysia mengamalkan kesaksamaan jantina yang harus dicontohi.

“Dahulu walaupun ramai peserta wanita tetapi tidak ada hakim wanita. Ini membuktikan Malaysia telah ke hadapan sebagai sebuah negara,” katanya yang pernah menjuarai MTHQA pada 1980.

MTHQA 2022 bakal melabuhkan tirai esok dan orang ramai yang ingin menyaksikan pertandingan itu dijemput hadir secara fizikal di Dewan Plenary, KLCC atau menonton siaran langsung menerusi RTM TV1 dan media sosial JAKIM. –AlHijrah Online


ANAK GAGAL BAYAR HUTANG, IBU BAPA DIUGUT ALONG

IPOH: Sepasang suami isteri hidup dalam ketakutan selepas diugut beberapa pemberi pinjaman wang secara haram atau “along” kerana tindakan anak lelakinya yang gagal membuat bayaran selepas meminjam wang daripada pihak terbabit.

Mangsa yang mahu dikenali sebagai Miss Khong, 54, menyatakan dia dan suaminya menerima ugutan termasuk mahu membakar kediaman mereka di Taman Desa Pengkalan selain menyimbah najis ke rumah itu sekiranya tidak membayar pinjaman anak mereka.

“Anak saya berusia 31 tahun sebelum ini memang pernah berhutang dengan along sejak 10 tahun lepas dan sebelum ini kami sudah pernah melangsaikan hutang anak lebih RM5,000 tetapi tabiat meminjam masih berterusan sehingga dia melarikan diri pada 14 April 2021.

“Selepas dia menghilangkan diri, ada beberapa along daripada tiga syarikat menghubungi saya dan menuntut kami menjelaskan hutang berkenaan termasuk ugutan menyebabkan saya terpaksa membuat kenyataan di akhbar mengenai perkara itu, selain laporan di Balai Polis Pekan Baharu kerana tidak tahan dengan gangguan mereka,” katanya pada sidang media di Pusat Khidmat Masyarakat Ahli Parlimen Ipoh Timur dekat sini hari ini.

Miss Khong berkata terbaharu pada Rabu lepas, beliau menerima ugutan menerusi panggilan termasuk melalui aplikasi WhatsApp agar melunaskan pinjaman yang dilakukan anaknya yang tidak diketahui jumlah sebenar, atau individu terbabit menularkan muka anaknya.

“Saya merayu kepada individu yang meminjamkan wang kepada anak saya supaya tidak mengganggu keluarga kami memandangkan kami tidak lagi berhubungan dengan anak kami sejak dia menghilangkan diri dua tahun yang lepas.

“Sekarang saya sudah tiada wang untuk membantunya lagi. Saya juga tidak tahu anak saya berada di mana, malah saya bimbang kalau-kalau nyawa saya dan suami terus terancam,” katanya.

Sementara itu, Pegawai Khas Ahli Parlimen Ipoh Timur Yeong Seng Hoong berkata wanita berkenaan datang membuat aduan ke pejabatnya mengenai perkara itu Rabu lepas.

“Kami nasihatkannya untuk membuat laporan polis dan berharap siasatan polis dapat membantu keluarga ini.

“Dalam kes seperti ini, along sepatutnya mencari penghutang dan bukan secara terus mengganggu ahli keluarga,” katanya.–AlHijrah Online


BAYI BARU LAHIR DICAMPAK DARI TINGKAT 2

IPOH: Seorang bayi lelaki yang masih bernyawa dan bertali pusat dipercayai baru dilahirkan ditemukan berlumuran darah di bumbung sebuah rumah teres dua tingkat di Taman Seri Dermawan, Bercham tenghari semalam.

Ketua Polis Daerah Ipoh, Asisten Komisioner (ACP) A Asmadi Abdul Aziz berkata, pihaknya menerima panggilan mengenai penemuan bayi itu pada 12.35 tengah hari daripada orang awam.

Menurut A. Asmadi, bayi malang itu dicampak oleh seorang remaja perempuan berusia 16 tahun dari tingkap biliknya yang terletak bahagian belakang tingkat atas rumah berkenaan dengan ketinggian kira-kira sembilan meter.

“Seorang saksi yang juga jiran suspek mendengar bunyi kuat sesuatu terjatuh di bahagian bumbung rumahnya.

“Jiran terbabit kemudian menemui bayi berkenaan sebelum bertindak menghubungi pihak polis,” katanya.

A Asmadi berkata, pemeriksaan di bilik suspek yang masih belum ke sekolah kerana baru sebulan berpindah ke rumah berkenaan dari Batu Caves, Selangor mendapati terdapat kesan tompokan darah pada jeriji tingkap serta cadar biliknya.

Ujarnya, bayi malang itu berada dalam keadaan kritikal serta mengalami kecederaan pada bahagian kepala dan kini dirawat di Unit Rawatan Rapi Neonatal, Kompleks Wanita, Kanak-Kanak dan Kardiologi, Hospital Raja Permaisuri Bainun (HRPB) Ipoh.

“Suspek turut dibawa ke hospital sama untuk menerima rawatan lanjut.

” Setakat ini keterangan lanjut masih belum diterima kerana remaja itu dalam keadaan lemah akibat mengalami pendarahan selepas melahirkan bayi berkenaan,” katanya.

Tambah beliau, soal siasat ke atas ibu dan dua adik suspek mendapati mereka tidak mengetahui remaja terbabit hamil, malah semasa kejadian, dia tidak menunjukkan sebarang petanda mahu melahirkan anak sebaliknya hanya memberitahu baru saja datang haid.

A Asmadi berkata, saksi-saksi kes berkenaan akan dipanggil ke Ibu Pejabat Polis Daerah Ipoh untuk dirakam percakapan bagi membantu siasatan lanjut. — Alhijrah Online / Hamimah Hamid


KERETA TERBAKAR DALAM KEMALANGAN, PEMANDU MAUT

IPOH: Seorang pemandu maut apabila kenderaan yang dipandunya terbakar selepas melanggar sebuah tembok batu dalam kemalangan di Plaza Tol Lekir, Lebuhraya Persisiran Pantai Barat (WCE) arah selatan lewat malam semalam.

Penolong Pengarah Bahagian Operasi Jabatan Bomba dan Penyelamat (JBPM) Perak, Sabarodzi Nor Ahmad berkata bomba menerima panggilan kecemasan pada pukul 11.25 malam dan setibanya jentera di lokasi kejadian, sebuah kereta Toyota SE didapati sedang terbakar.

“Seorang mangsa terperangkap di dalam kenderaan dan disahkan maut di tempat kejadian,” katanya dalam kenyataan.

Beliau berkata mangsa yang rentung dan tidak dikenali telah diserahkan kepada polis untuk tindakan selanjutnya.

Sementara itu, Ketua Polis Daerah Manjung ACP Mohamed Nordin Abdullah berkata siasatan awal mendapati kejadian berlaku apabila kereta dari arah Changkat Cermin menghala ke Teluk Intan itu dipercayai hilang kawalan di tempat kejadian lalu terbabas dan merempuh tembok batu plaza tol berkenaan.

Mayat yang rentung dibawa ke Unit Forensik Hospital Seri Manjung untuk bedah siasat dan kes disiasat di bawah Seksyen 41 (1) Akta Pengangkutan Jalan 1987.

Orang ramai yang mempunyai maklumat mengenai kemalangan itu diminta tampil untuk membantu siasatan dengan menghubungi pegawai penyiasat trafik Insp Muhammad Asyraf Henry Philip di talian 016-5572540.–AlHijrah Online


IMAM BERJUBAH MEREMPIT DITAHAN POLIS

SHAH ALAM: Polis menahan seorang lelaki yang juga merupakan imam di sebuah surau, selepas dipercayai membawa motosikal secara merbahaya di Lebuhraya Lembah Klang Baru (NKVE), awal pagi tadi.

Timbalan Pengarah Jabatan Siasatan dan Penguatkuasaan Trafik (JSPT) Bukit Aman, Datuk Mohd Nadzri Hussain berkata, suspek bersama rakannya yang berusia 20 dan 22 tahun itu ditahan pada jam 2 pagi menerusi Ops Samseng Jalanan oleh sepasukan Unit Risikan Operasi JSPT Bukit Aman.

“Pemantauan mendapati dua penunggang itu melakukan aksi superman, bersaing sesama sendiri dan zig-zag yang membahayakan diri sendiri serta pengguna jalan raya lain,” katanya.

Difahamkan, lelaki berusia 20 tahun yang juga bekas pelajar tahfiz itu baru selesai mengimamkan solat sunat tarawih di sebuah surau di Klang.

Sewaktu kejadian, suspek masih berpakaian jubah semasa melakukan aksi rempit.

“Polis telah menyita dua motosikal jenis Yamaha Y15ZR dan Honda RS150R untuk tindakan lanjut.

“Kedua-dua suspek telah dibawa ke Ibu Pejabat Polis Daerah (IPD) Shah Alam untuk siasatan di bawah Seksyen 42 Akta Pengangkutan Jalan,” katanya.

Dalam operasi berasingan, JSPT Bukit Aman turut menahan enam penunggang motosikal selepas dikesan melakukan lagak samseng jalanan di Lebuhraya Persekutuan dan Lebuhraya Shah Alam (KESAS).

Katanya, kesemua penunggang berusia 14 hingga 22 tahun itu masing-masing telah dibawa ke IPD Shah Alam dan IPD Klang Selatan.–AlHijrah Online


Kekalkan saiz perkhidmatan penjawat awam: Cuepacs

SHAH ALAM – Kongres Kesatuan Pekerja-Pekerja Dalam Perkhidmatan Awam (Cuepacs) mengharapkan saiz perkhidmatan penjawat awam sedia ada di negara ini dikekalkan.

Pengerusinya, Datuk Azih Muda berkata, ia bagi memastikan rakyat menerima perkhidmatan yang lebih cekap.

“Kita berharap supaya tidak ada pengecilan saiz perkhidmatan kerana yang  sedia ada ini mencukupi walaupun kerajaan merasakan beban dari segi  pembayaran gaji.

“Tapi kita perlu melihat juga kepada keperluan rakyat pada masa ini tentu sekali rakyat mahukan perkhidmatan yang lebih cekap,” katanya kepada Sinar Harian.

Semalam,  Perdana Menteri, Tun Mahathir Mohamad membuat kenyataan bahawa kerajaan akan memastikan penjawat awam disediakan peluang pekerjaan di sektor ekonomi lain sebelum pengecilan saiz perkhidmatan dilakukan.

Menurutnya, pengecilan saiz perkhidmatan awam juga tidak bermaksud berlakunya pengurangan peluang pekerjaan terutama apabila penswastaan dilaksanakan.

Beliau berkata demikian sebagai menjawab soalan Datuk Seri Ismail Mohamed Said  (BN-Kuala Krau) yang bertanyakan apakah rasional cadangan untuk mengurangkan jumlah penjawat awam di negara ini di Parlimen, semalam.

Sementara  itu, Azih berkata, tekanan penjawat awam kini sudah cukup tinggi kerana mengalami saiz perkhidmatan yang tidak mencukupi.

“Kita tahu terdapat agensi-agensi front-liner hari ini yang berurusan dengan orang ramai berhadapan masalah saiz perkhidmatan yang tidak mencukupi sekali  gus perkhidmatan yang disediakan menjadi lambat.

“Di sebabkan itu  ada juga di kalangan pekerja ini terpaksa membawa pulang tugasan ke rumah sedangkan ia perlu diselesaikan di pejabat dan akhirnya ia mendatangkan tekanan,” katanya. – SINAR HARIAN


ANIMASI GAMBARKAN WAJAH PARA NABI HARAM

KUALA LUMPUR: Penzahiran rupa fizikal bagi menggambarkan Nabi Allah adalah haram di sisi agama Islam.

Ini dibimbangi dapat memesongkan akidah khususnya bagi kanak-kanak kerana ia mencetus kekeliruan mengenai elemen yang ditonjolkan dalam sesebuah animasi, walaupun dapat menarik minat dalam mengetahui tentang sirah Islam.

Pendakwah, Dr. Nur Mohammad Hadi Zahalan berharap agar pemilik akaun animasi tidak memikirkan keuntungan semata-mata, malah segera memadam video itu di saluran Youtube mereka.

“Bagi mereka yang melakukan filem atau buat animasi muka nabi semua ini, ustaz nasihatkan untuk buang atau keluarkan dari laman sosial.

“Kerajaan boleh bekerjasama untuk sekat akaun mereka supaya tidak mendatangkan mudarat kepada orang lain”, katanya.

Para alim ulama turut menegaskan bahawa perbuatan itu merupakan satu pembohongan yang besar dan lebih buruk, ia boleh menyebabkan kanak-kanak yang menontonnya keliru jika mereka percaya bahawa itu adalah gambaran sebenar para Nabi.

Baru-baru ini wujud video animasi yang berdurasi 10 hingga 30 minit dan telah meraih lebih sejuta tontonan.

Lebih membimbangkan, video animasi tersebut menggunakan bahasa Melayu yang mudah difahami oleh kanak-kanak.

Antara syor yang diberikan kepada mereka yang membuat animasi atau kisah para nabi adalah dengan merujuk kepada orang yang pakar dalam bidang agama supaya tidak melakukan perkara yang diharamkan oleh agama.

Selain itu, watak para Nabi tidak perlu dilakonkan, sebaiknya gambaran tersebut boleh diputihkan atau tidak jelaskan agar tidak dapat memberi gambaran wajah seorang manusia biasa. – AlHijrah Online


COVID-19: 55 KES BAHARU, TIADA KEMATIAN – KP KESIHATAN

PUTRAJAYA: Kes baharu positif COVID-19 hari ini turun semula kepada dua angka dengan mencatatkan 55 kes, menjadikan jumlah kumulatif kes dalam negara setakat ini ialah 6,353 kes.

Ketua Pengarah Kesihatan Datuk Dr Noor Hisham Abdullah berkata jumlah kes sembuh pula ialah 71 kes melebihi jumlah kes baharu, menjadikan jumlah kumulatif sembuh sebanyak 4,484 kes iaitu 70.6 peratus daripada jumlah keseluruhan kes.

“Daripada 55 kes baharu yang dilaporkan hari ini, tujuh kes adalah kes import. Ini bermakna, kes penularan tempatan adalah 48 kes, iaitu 24 kes telah dikesan dari kluster dan lokaliti di bawah Perintah Kawalan Pergerakan Diperketatkan (PKPD).

“Oleh itu, jumlah kes aktif dengan kebolehjangkitan COVID-19 adalah 1,764 kes. Mereka telah diasingkan dan diberi rawatan,” katanya dalam sidang media harian perkembangan COVID-19 di sini.

Sementara itu, tiada kematian direkodkan menjadikan kes kematian akibat COVID-19 kekal 105 kes. — BERNAMA


‘SAJJAD TETAP LELAKI DI MALAYSIA’ – AHMAD MARZUK

PUTRAJAYA: Jantina usahawan kontroversi, Muhammad Sajjad Kamaruz Zaman atau digelar Nur Sajat, di Malaysia kekal sebagai lelaki seperti yang tertera di kad pengenalannya.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata, Malaysia menentukan jantina setiap individu berdasarkan maklumat yang tertera dalam kad pengenalan masing-masing.

“Jantina dia (Sajjad) adalah sebagaimana dalam IC (kad pengenalan) di negara kita dan itu yang kita guna pakai.

“(Kad pengenalan) adalah dokumen yang sah di negara ini untuk menentukan jantina dia (Sajjad) dan sama ada dia ingin pilih negara atau alam mana untuk tentukan jantina, perkara itu kita tidak campur,” katanya kepada pemberita selepas melancarkan buku Manual Komuniti Hijrah (Lesbian dan Gay) di sini, hari ini.

Media semalam melaporkan Sajjad mendakwa beliau telah menukar jantinanya kepada wanita secara sah di Australia.

Sebelum ini, Sajjad diburu pihak berkuasa Malaysia selepas waran tangkap terhadapnya dikeluarkan kerana gagal hadir pada sebutan semula pertuduhan berpakaian menyerupai wanita di Mahkamah Tinggi Syariah Shah Alam, Selangor.

Pada Jun 2021, polis turut menjejaki beliau bagi membantu perbicaraan kes penipuan pertukaran nama dan jantina pada kad pengenalan yang sedang berlangsung di Mahkamah Ampang.–AlHijrah Online


POLIS TAHAN DUA LELAKI SAMUN KEDAI SERBANEKA DI PETALING JAYA

KUALA LUMPUR: Polis menahan dua lelaki tempatan kerana disyaki menyamun secara berkumpulan sebuah kedai serbaneka di Taman Maju Jaya, Petaling Jaya, di sini, menggunakan tukul besi, Sabtu lepas.

Ketua Polis Daerah Petaling Jaya ACP Mohamad Fakhruddin Abdul Hamid berkata pihaknya menerima laporan berhubung kejadian itu pada 5.28 pagi.

Beliau berkata dalam kejadian itu, suspek yang memakai pelitup muka masuk ke dalam premis berkenaan dengan memakai topi keledar serta menunjukkan tukul ke arah pengadu yang bekerja sebagai juruwang di situ bertujuan untuk mengugut.

Beliau berkata suspek berjaya melarikan wang tunai sebanyak RM560 serta 49 kotak rokok pelbagai jenama. Bagaimanapun, pengadu tidak mengalami sebarang kecederaan dalam kejadian berkenaan.

“Bertindak atas maklumat, polis telah menahan kedua-dua suspek berusia 30-an pada hari sama di tepi jalan di Kampung Lindungan, Petaling Jaya dan merampas barang kes dipercayai hasil samun,” katanya ketika dihubungi Bernama hari ini.

Mohamad Fakhruddin berkata kedua-dua suspek yang mempunyai rekod lampau berkaitan jenayah dan dadah kini direman lima hari sehingga 10 Nov ini bagi membantu siasatan mengikut Seksyen 395 Kanun Keseksaan kerana samun secara berkumpulan. –AlHijrah Online


VISI MOHD CHAN KEKALKAN TAHAP TERTINGGI KUALITI MAKANAN

KUALA LUMPUR: Lebih 15 tahun beroperasi, Restoran Mohd Chan yang mempunyai 19 cawangan merupakan pilihan utama bagi mereka yang mencari masakan Cina Muslim.

Pengiktirafan halal, dimiliki orang Islam serta kepelbagaian masakan Cina di restoran tersebut berjaya menarik kunjungan ramai pelanggan termasuk bukan Islam.

Pengarah Urusan Mohd Chan Group, Datuk Mustafa Chan berkata walaupun telah dikenali ramai, restoran tersebut tidak mahu berada di zon selesa dan sentiasa berusaha menambah baik kualiti makanan dan perkhidmatan.

“Mohd Chan Group mempunyai visi untuk menjadi antara peneraju industri makanan di Malaysia dan perkhidmatan halal antarabangsa.

“Kita juga mempunyai visi untuk mengekalkan tahap tertinggi kualiti makanan mengikut piawaian halal,” katanya.

Selain itu katanya Restoran Mohd Chan juga mahu menyediakan orang ramai dengan pelbagai jenis makanan Cina muslim yang lazat dan inovatif, melayan pelanggan dengan baik dan membangun serta menggunakan teknologi baharu untuk meningkatkan hubungan dengan pelanggan.

Pengalaman perniagaan yang luas serta prestasi yang baik menyaksikan Restoran Mohd Chan telah menerima beberapa pengiktirafan termasuk Anugerah Jenama Paling Berpengaruh oleh World Muslimpreneur.

Mustafa berkata mengekalkan mentaliti bertenaga dan agresif adalah kunci kepada kejayaan Restoran Mohd Chan, walaupun telah bertahun-tahun dalam perniagaan.

Oleh itu beliau menasihatkan para usahawan untuk terus bersemangat dalam perniagaan, yakin kepada diri, dan memberikan segala yang mampu untuk memajukan apa yang diusahakan. – AlHijrah Online


SUAMI BAKAR ISTERI DALAM KEADAAN KRITIKAL

KEPALA BATAS:  Wanita yang melecur sehingga 27 peratus pada anggota badan  akibat dibakar suaminya menggunakan petrol dalam kejadian di rumah mereka di kawasan perumahan ladang kelapa sawit di Tasek Gelugor di sini kelmarin, dilaporkan berada dalam keadaan kritikal.

Ketua Polis Daerah Seberang Perai Utara (SPU), ACP Mohd Asri Shafie, berkata mangsa berusia 35 tahun itu masih dirawat di Unit Rawatan Rapi (ICU) Hospital Pulau Pinang (HPP) dan berada di bawah pemantauan doktor pakar.

“Berdasarkan maklumat doktor yang merawat mangsa, wanita itu berada dalam keadaan kritikal dan pasukan perubatan sedang membuat pemantauan rapi,” katanya, ketika dihubungi Bernama, hari ini.

Katanya, operasi mengesan suspek, yang juga suami mangsa itu, giat dijalankan namun polis percaya pekerja ladang berusia 36 tahun itu masih berada di sekitar Pulau Pinang atau bersembunyi di negeri jiran sahaja.

“Dalam operasi bagi mengesan suspek yang dijalankan oleh pihak polis semalam, kami mendapat maklumat daripada saksi yang memaklumkan ternampak lelaki itu telah keluar dari kawasan ladang sawit tersebut dengan menumpang sebuah van kilang.

“Polis akan mengesan van kilang itu bagi mendapatkan maklumat lanjut berhubung pergerakan suspek bagi mengesannya untuk membantu siasatan kes tersebut,” katanya.

Mohd Asri berkata pihaknya meminta kerjasama orang ramai yang mempunyai maklumat suspek agar menyalurkan kepada pihak polis bagi membantu siasatan mengikut Seksyen 326 Kanun Keseksaan.

Dalam kejadian kira-kira 9.30 malam itu, wanita tersebut melecur tahap tiga akibat dibakar suaminya menggunakan petrol dalam kejadian perselisihan faham keluarga di rumah mereka.

Pihak polis menerima maklumat berhubung kejadian itu pada 10.45 malam daripada jiran mangsa, sebelum sepasukan polis terus ke lokasi, namun mangsa relah dihantar ke Hospital Kepala Batas (HKB).

Siasatan awal mendapati pasangan suami isteri yang bekerja di ladang kelapa sawit itu, mempunyai empat orang anak berusia 10 hingga 13 tahun dan semasa kejadian, anak-anak mereka berada di rumah yang disediakan majikan mereka di ladang tersebut.–AlHijrah Online


TIGA JENAZAH PELAJAR USAS DISEMBAHYANGKAN DI MASJID RAJA PERMAISURI BAINUN

KUALA KANGSAR: Tiga jenazah pelajar yang rentung dalam kemalangan di Lebuhraya Utara Selatan arah utara di sini pada tengah malam Rabu dibawa ke Masjid Raja Permaisuri Bainun Universiti Sultan Azlan Shah (USAS) selepas proses pengecaman selesai.

Jenazah Muhammad Nasrun Aidol Munir Akbar, 22, Muhammad Nabil Haikal Muhammad Fariz, 19, dan Iqbal Hasnun Halimi, 23, dibawa ke masjid itu pada kira-kira 11.15 malam dengan disambut oleh ratusan pelajar dan jemaah yang hadir.

Suasana hiba menyelubungi pekarangan masjid apabila jenazah dibawa untuk disembahyangkan malam ini dan jemaah yang hadir mengerumuni jenazah bagi menatap mereka buat kali terakhir.

Jenazah Muhammad Nasrun, yang merupakan penuntut Ijazah Sarjana Muda Pengajian Islam, akan dibawa ke Kuala Kubu Bharu di Selangor manakala jenazah Muhammad Nabil Haikal, yang merupakan penuntut Diploma Pentadbiran Perniagaan, pula dibawa ke Mantin, Negeri Sembilan untuk dikebumikan selepas subuh.

Sementara itu, jenazah Iqbal Hasnun, penuntut Ijazah Sarjana Muda Pengajian Islam, akan dibawa pulang untuk dikebumikan sebaik tiba di Senai, Johor.

Pengarah Hospital Taiping Dr Hajah Narimah Yusof dalam satu kenyataan memaklumkan identiti ketiga-tiga mangsa berjaya dikenal pasti hasil bedah siasat dan pemeriksaan forensik odontologi.

“Bedah siasat yang dijalankan bersama pasukan Jabatan Perubatan Forensik Hospital Taiping dan Unit Forensik Odontologi Hospital Kuala Lumpur mengambil masa kurang 24 jam untuk mengenal pasti ketiga-tiga mangsa berkenaan,” katanya.

Pagi tadi, jenazah mereka dihantar ke Hospital Taiping dari Hospital Kuala Kangsar bagi proses bedah siasat selanjutnya sebelum dituntut ahli keluarga yang menginap di sebuah hotel disediakan Kerajaan Negeri Perak sehingga urusan bedah siasat selesai.

Malam semalam, dua lagi pelajar USAS yang rentung dalam kebakaran kereta selepas kemalangan bersama dua treler di KM 245.2 Lebuhraya Utara Selatan arah utara di sini dikenal pasti oleh ahli keluarga menerusi proses bedah siasat di Hospital Kuala Kangsar dan disolatkan di masjid sama sebelum jenzah masing-masing dibawa pulang ke Parit Buntar dan Kemaman, Terengganu untuk urusan pengebumian.

Insiden pada kira-kira 12.50 tengah malam itu menyebabkan lima pelajar USAS yang menaiki kereta Honda City rentung selepas kenderaan dinaiki terbakar akibat kemalangan bersama dua treler.

Mereka ialah Muhammad Nasrun Aidol (yang memandu kereta), Ahmad Naim Najmi Ahmad Hafizan, 21, (penumpang depan) serta Muhammad Nabil Haikal, Ahmad Akmal Ahmad Mokhlis, 20, dan Iqbal Hasnun Halimi, 23, yang duduk di bahagian penumpang belakang.–AlHijrah Online


BACAAN QUNUT NAZILAH SETIAP WAKTU DI MASJID, SURAU WILAYAH PERSEKUTUAN BERMULA HARI INI

KUALA LUMPUR: Jabatan Agama Islam Wilayah Persekutuan (JAWI) menggesa masjid, surau Jumaat dan surau di seluruh Wilayah- Wilayah Persekutuan Kuala Lumpur, Putrajaya dan Labuan melaksanakan bacaan Qunut Nazilah pada setiap waktu solat fardu.

Pengarah Jabatan Agama Islam Wilayah Persekutuan (JAWI) Datuk Mohd Ajib Ismail berkata saranan itu bermula 8 November 2023 (Rabu) bagi mendoakan kesejahteraan dan keselamatan rakyat Palestin.

“Saranan itu susulan tragedi serangan berterusan rejim Israel di Semenanjung Gaza Palestin yang mengorbankan semakin banyak nyawa para syuhada.

“Semoga doa dan munajat yang dititipkan tanpa henti dari kejauhan akan menjadi asbab pertolongan Allah SWT serta meringankan penderitaan dan menghentikan segera serangan kejam yang tidak berperikemanusiaan ke atas rakyat Palestin yang tidak berdosa,” katanya.

Setakat ini dilaporkan angka kematian akibat serangan Israel di Gaza telah membunuh 10,328 orang.

Hampir 26,000 orang pula dilaporkan cedera manakala 3,000 mangsa masih hilang. — AlHijrah Online


JEREBU: MALAYSIA TUNGGU MAKLUM BALAS INDONESIA – NIK NAZMI

KUALA LUMPUR: Malaysia masih menunggu maklum balas daripada Indonesia bagi menyelesaikan segera Perjanjian ASEAN Mengenai Pencemaran Jerebu Merentas Sempadan (AATHP).

Menteri Sumber Asli, Alam Sekitar dan Perubahan Iklim Nik Nazmi Nik Ahmad berkata Malaysia setakat ini belum menerima respons selepas menghantar surat kepada negara tersebut, dan berharap mendapat maklum balas secepat mungkin.

“Belum lagi (terima maklum balas), kita dah hantar surat tersebut secara langsung, juga kita hantar kepada kedutaan…dan kita akan menunggu respons daripada mereka,” katanya pada sidang media sempena Persidangan dan Pameran Antarabangsa Teknologi Hijau dan Produk Eko Malaysia 2023 (IGEM 2023).

IGEM 2023 yang berlangsung dari 4 hingga 6 Okt di Pusat Konvensyen Kuala Lumpur, dirasmikan Timbalan Perdana Datuk Seri Fadillah Yusof, mewakili Perdana Menteri Datuk Seri Anwar Ibrahim, hari ini.

Semalam, Nik Nazmi dilapor berkata surat berkenaan telah dihantar kepada rakan sejawatnya di Indonesia susulan arahan Perdana Menteri supaya penyelarasan dibuat dengan rakan sejawat dalam ASEAN bagi menyelesaikan masalah jerebu merentas sempadan.

Dalam pada itu, Nik Nazmi berkata mengikut bacaan terkini daripada Pusat Meteorologi Khas Asean (ASMC) yang berpusat di Singapura, terdapat sembilan titik panas dikesan di Sarawak manakala di Indonesia iaitu Sumatera (16 titik panas) dan Kalimantan (193 titik panas).–AlHijrah Online


LELAKI OKU MILIKI LIMA REKOD JENAYAH DICEKUP

ALOR SETAR: Seorang lelaki orang kurang upaya (OKU) yang dikehendaki polis kerana kes dadah di ibu negara ditahan anggota trafik selepas melanggar lampu isyarat merah di Jalan Stadium, di sini, semalam.

Ketua Polis Daerah Kota Setar, Asisten Komisioner Ahmad Shukri Mat Akhir berkata, tangkapan itu dilakukan ketika anggotanya melakukan rondaan cegah kemalangan dan penguatkuasaan di Jalan Stadium.

Beliau berkata, anggota polis menyedari suspek menunggang motosikal dalam keadaan mencurigakan sebelum melanggar lampu isyarat merah di kawasan itu.

Berikutan itu, anggota polis bertindak mengejar suspek yang cuba melarikan diri namun dia hilang kawalan motosikal yang ditunggangnya lalu melanggar sebuah kereta Perodua Axia.

Ahmad Shukri berkata, suspek dibawa ke Ibu Pejabat Polis Daerah (IPD) Kota Setar untuk tindakan lanjut.

Hasil semakan rekod mendapati lelaki itu dikehendaki Polis Brickfield, Kuala Lumpur bersangkut kes dadah mengikut Seksyen 15(1)(A) Akta Dadah Berbahaya (ADB) 1952.

Suspek berusia 39 tahun yang tidak bekerja itu turut mempunyai lima rekod lampau berkaitan jenayah dan dadah.

Ahmad Shukri berkata kes diserahkan ke Balai Polis Brickfield untuk tindakan lanjut. –AlHijrah Online


TUN DR. MAHATHIR DIMASUKKAN KE IJN

KUALA LUMPUR: Bekas Perdana Menteri Tun Dr Mahathir Mohamad dimasukkan ke Institut Jantung Negara (IJN), petang tadi.

Menurut kenyataan IJN, Tun Dr Mahathir tiba di IJN pada jam 7 petang tadi bagi menjalani pemeriksaan kesihatan penuh serta memerlukan pemerhatian lanjut.

Kenyataan tersebut juga memaklumkan bahawa bekas Perdana Menteri itu dijangka berada di IJN untuk beberapa hari akan datang.–AlHijrah Online


BAYARAN STR FASA 2 MULAI RABU INI

KUALA LUMPUR: Pembayaran Sumbangan Tunai Rahmah (STR) Fasa 2 akan dikreditkan ke dalam akaun bank penerima yang berdaftar secara berperingkat bermula Rabu 5 April 2023.

Dalam kenyataan Kementerian Kewangan hari ini, penerima STR di kawasan pedalaman termasuk Sabah dan Sarawak yang mempunyai akaun bank atau tiada akaun bank akan turut menerima pembayaran tersebut pada tarikh yang sama.

Penerima STR yang tiada akaun bank juga boleh membuat penunaian di Cawangan Bank Simpanan Nasional (BSN) mulai 5 April 2023.

“Pembayaran seterusnya iaitu Fasa 3 dan Fasa 4 akan dilaksanakan mengikut jadual yang ditetapkan iaitu pada bulan Julai dan November tahun ini dengan mengambil kira permohonan baharu atau kemas kini STR yang diterima semasa tempoh permohonan dan pengemaskinian.

Sebelum ini, Perdana Menteri Datuk Seri Anwar Ibrahim yang juga Menteri Kewangan mengumumkan bayaran STR Fasa 2 diawalkan kepada awal bulan April 2023 bagi meringankan beban sara hidup rakyat menjelang Aidilfitri.

Sebagai rekod, sehingga 31 Mac 2023, sebanyak 714,918 permohonan baharu dan 2,618,104 permohonan kemas kini telah diterima dan akan melalui proses verifikasi sebelum diluluskan mengikut kategori kelayakan STR. –AlHijrah Online


SUMBANGAN VAKSIN: AGONG, PERMAISURI ZAHIR PENGHARGAAN KEPADA UNITED KINGDOM

KUALA LUMPUR: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan setinggi-tinggi penghargaan kepada kerajaan United Kingdom (UK) atas sumbangan 415,000 dos vaksin AstraZeneca kepada Malaysia, hari ini.

Menerusi hantaran di Facebook rasmi Istana Negara, Seri Paduka menzahirkan harapan kedua-dua negara dapat bekerjasama untuk mendepani cabaran pandemik dan menuju ke arah pemulihan.

“Sumbangan ini jelas membuktikan persahabatan dan hubungan baik yang terjalin sejak sekian lama di antara kerajaan dan rakyat kedua-dua negara. Semoga sumbangan bekalan vaksin ini membantu negara memerangi pandemik COVID-19 dan memperhebatkan lagi Program Imunisasi COVID-19 Kebangsaan (PICK),” titah baginda.

Menjunjung titah Seri Paduka, Datuk Pengelola Bijaya Diraja Istana Negara, Datuk Ahmad Fadil Shamsuddin turut menyampaikan ucapan terima kasih Baginda kepada Pesuruhjaya Tinggi British di Malaysia Charles Hay atas sumbangan itu.

Dalam masa yang sama, Seri Paduka berdua turut menzahirkan penghargaan kepada Menteri Kanan Luar Negeri, Datuk Seri Hishammuddin Tun Hussein; Menteri Sains, Teknologi dan Inovasi merangkap Menteri Penyelaras PICK Khairy Jamaluddin Abu Bakar dan Menteri Kesihatan, Datuk Seri Dr Adham Baba atas pelaksanaan kerjasama antara kerajaan kedua-dua negara dalam menjayakan sumbangan bekalan vaksin itu.

“Seri Paduka berdua turut mengambil kesempatan ini menyeru rakyat untuk bersama mendoakan agar negara sentiasa berada di bawah lindungan Allah SWT, dijauhi daripada sebarang musibah dan pandemik COVID-19 dapat dibendung serta diakhiri dengan segera,” menurut hantaran tersebut.—AlHijrah Online


MALAYSIA LAKAR KEMENANGAN DALAM KES TUNTUTAN KUMPULAN SULU

VIENTIANE: Mahkamah Rayuan The Hague di Belanda hari ini menolak permohonan kumpulan Sulu untuk mengiktiraf dan menguatkuasakan award akhir timbang tara sebanyak US$14.9 bilion (RM62.59 bilion) di negara itu.

Keputusan itu diumum oleh Perdana Menteri Datuk Seri Anwar Ibrahim, yang kini dalam lawatan rasmi dua hari ke Laos bermula semalam, sebelum beliau berlepas pulang.

“Menang, Alhamdullillah. Dapat menamatkan satu episod yang tidak baik untuk negara yang mencabar kedaulatan Malaysia. Mereka gagal, kita syukur Alhamdulillah,”  katanya kepada media Malaysia.

Award itu telah diberikan oleh penimbang tara Sepanyol Dr Gonzalo Stampa pada 28 Feb 2022 kepada lapan individu yang mengaku sebagai waris Kesultanan Sulu.

Dalam usaha mereka untuk menguatkuasakan award itu, kumpulan Sulu terbabit telah dilaporkan cuba menyita aset Petronas di Luxembourg dan Belanda selain menyasarkan aset diplomatik Malaysia di Perancis (termasuk sebahagian daripada kedutaannya di negara itu).

Perdana Menteri berkata keputusan itu sekali gus menghalang apa-apa usaha pihak yang menuntut untuk menguatkuasakan tuntutan mereka yang tidak sah terhadap Kerajaan Malaysia di Belanda.

Beliau berkata keputusan Mahkamah Rayuan The Hague Court itu merupakan satu lagi kemenangan penting kepada Kerajaan Malaysia rentetan daripada keputusan Mahkamah Rayuan Paris pada 6 Jun lepas.

“Kerajaan Malaysia yakin bahawa dengan keputusan ini, Kerajaan adalah semakin hampir untuk membatalkan sepenuhnya award akhir yang tidak sah dan disalahgunakan oleh pihak yang menuntut yang berjumlah hampir US$15 bilion yang dikeluarkan oleh Dr Gonzalo Stampa dan sekali gus menjadikan tuntutan tersebut hanyalah sebagai sebahagian daripada sejarah.

“Malaysia percaya bahawa keputusan Mahkamah Rayuan The Hague pada hari ini, bersama-sama dengan keputusan Mahkamah Rayuan Paris baru-baru ini akan menamatkan usaha sia-sia pihak yang menuntut untuk menguatkuasakan award akhir di negara-negara lain,” katanya.

Anwar berkata sehingga kini, kerajaan Malaysia tidak pernah berhenti dalam usaha untuk melindungi kedaulatan, keselamatan negara serta kepentingan negara dan kes Sulu ini membuktikan bahawa terdapat pencabulan yang nyata terhadap kekebalan kedaulatan Malaysia yang merupakan suatu perkara penting bagi setiap warganegara Malaysia MADANI.

Anwar berkata Kerajaan Malaysia akan meneruskan usaha melalui apa-apa jua cara bagi menentang eksploitasi dan penyalahgunaan sistem timbang tara antarabangsa termasuk mengambil sebarang tindakan yang perlu bagi mendapatkan kembali segala kos perundangan dari sumber kewangan negara yang terpaksa dibelanjakan dalam menangani tuntutan ini.

“Kerajaan Malaysia yakin bahawa ia dapat menegakkan keadilan bagi seluruh rakyat Malaysia,” katanya.

Perdana Menteri turut merakamkan penghargaan kepada Pengerusi Sekretariat Khas yang juga Menteri Undang-Undang dan Reformasi Institusi Datuk Seri Azalina Othman Said, Menteri Luar Datuk Seri Dr Zambry Abdul Kadir, Menteri Komunikasi dan Digital Fahmi Fadzil, Menteri Dalam Negeri Datuk Seri Saifuddin Nasution Ismail, Peguam Negara Tan Sri Idrus bin Harun serta semua kementerian dan agensi berkaitan termasuk peguam antarabangsa serta semua pihak yang terlibat dalam usaha ini.

Pada 2019, kumpulan Sulu membawa kes itu kepada penimbang tara Sepanyol untuk mendapatkan pampasan bagi tanah di Sabah, yang didakwa telah dipajak oleh nenek moyang mereka kepada sebuah syarikat perdagangan British pada 1878.

Stampa, yang dilantik oleh kumpulan Sulu itu, pada 28 Feb 2022 telah membuat keputusan yang memihak kepada mereka dan memberikan award akhir sebanyak US$14.9 bilion (RM62.59 bilion) kepada lapan individu terbabit yang kemudian didapati tidak sah kerana pelantikan beliau sebagai penimbang tara telah dibatalkan oleh Mahkamah Sepanyol.

Kumpulan itu kemudian membawa kes tersebut ke Mahkamah Paris. Bagaimanapun, Mahkamah Rayuan Paris pada 14 Mac 2023, mengekalkan perintah penggantungan yang diperoleh Malaysia terhadap pelaksanaan award akhir tersebut — AlHijrah Online


PESAWAT BAWA 133 PENUMPANG TERHEMPAS DI CHINA

BEIJING: Sebuah pesawat China Eastern yang membawa 133 penumpang terhempas di barat daya China dengan jumlah mangsa tidak diketahui, lapor syarikat penyiaran CCTV pada Isnin.

Pesawat Boeing 737 itu terhempas di kawasan luar bandar berhampiran bandar Wuzhou, wilayah Guangxi dan “menyebabkan kebakaran gunung”, kata CCTV yang memetik biro pengurusan kecemasan wilayah.

Laporan itu memaklumkan pasukan penyelamat telah digerakkan ke lokasi kejadian.

Media tempatan melaporkan pesawat China Eastern MU5735 tidak tiba di destinasi yang dijadualkan di Guangzhou selepas berlepas dari Kunming kira-kira 1 petang Isnin.

Tiada maklum balas daripada China Eastern ketika dihubungi AFP. – AlHijrah Online


IMIGRESEN BURU LELAKI BANGLADESH DALAM LAPORAN AL JAZEERA

KUALA LUMPUR: Jabatan Imigresen Malaysia (JIM) memburu seorang lelaki warga Bangladesh yang muncul dalam dokumentari bertajuk ‘Locked Up in Malaysia’s Lockdown’ yang diterbitkan oleh agensi berita antarabangsa Al Jazeera.

Dalam kenyataan yang dikeluarkan JIM, lelaki tersebut dikehendaki bagi membantu siasatan di bawah Akta Imigresen 1959/69 (Akta 155).

“JIM memohon orang ramai membantu memberikan maklumat seorang lelaki warganegara Bangladesh bernama Md Rayhan Kabir, nombor passport BW0974403 berumur 25 tahun.

“Alamat terakhir beliau adalah Sirhan Legacy Sdn Bhd, B-7-9 Menara Uncang Emas, No 85 Jalan Loke Yew, 55200, Kuala Lumpur,” kata JIM menerusi kenyataan dikeluarkan hari ini.

Kenyataan itu memaklumkan orang ramai yang mempunyai maklumat berkaitan dipohon supaya dapat menghubungi terus Penolong Pengarah Imigresen (PPI) Nurulmasha Nazlinan Hussin, Bahagian Operasi, Siasatan dan Pendakwaan, Ibu Pejabat Jabatan Imigresen Malaysia, Putrajaya di talian 03-88801298 / 1294 pada waktu pejabat dan 03-88801555 selepas waktu pejabat.

Md Rayhan yang muncul dalam dokumentari Al Jazeera itu dikecam netizen selepas membuat beberapa kenyataan yang mempersoal cara Malaysia mengendalikan Pendatang Asing Tanpa Izin (PATI). – AlHijrah Online / Zaim Zamani


LELAKI TERJUN TINGKAT 12 SELEPAS DIPERCAYAI TIKAM ISTERI

GEORGETOWN: Seorang lelaki terjun dari tingkat 12 sebuah pangsapuri di Paya Terubong, Georgetown selepas dipercayai menikam isterinya dengan sebilah pisau sehingga mati.

Menurut laporan, Pemangku Ketua Polis Daerah Timur Laut, Superintendan V Saravanan berkata, mayat lelaki berusia 54 tahun itu ditemukan orang awam dalam keadaan berlumuran darah di tingkat bawah berhampiran parkir pangsapuri berkenaan.

Saravanan berkata, pihaknya menerima panggilan berhubung kejadian terjun di pangsapuri itu kira-kira jam 7.38 pagi sebelum mangsa dibawa ke Hospital Pulau Pinang (HPP) untuk tindakan lanjut.

Berdasarkan laporan, Saravanan memaklumkan, pada tengah hari seorang wanita yang merupakan ibu mangsa telah tampil ke balai polis memaklumkan kediaman anaknya berkunci.

Pihak polis yang kemudiannya masuk ke unit rumah berkenaan telah menemui seorang wanita terbaring di atas katil dalam keadaan tidak sedarkan diri dan disahkan meninggal dunia pihak forensik yang tiba di lokasi.

Hasil pemeriksaan menemukan kesan tikaman di badan mangsa termasuk satu di leher dan siasatan mendapati wanita itu merupakan isteri kepada mangsa yang terjun dari tingkat 12.

Saravanan dilaporkan berkata kejadian disyaki akibat pergaduhan suami isteri berkenaan dan tiada tanda kediaman itu dipecah masuk.

Ketika kejadian, anak lelaki pasangan terbabit yang berusia 18 tahun dilapor berada di rumah neneknya di Air Itam, Georgetown. – AlHijrah Online


POLIS AMBIL KETERANGAN ZUL HUZAIMY KELUAR KENYATAAN BERBAUR PERKAUMAN, UGUTAN

KUALA LUMPUR: Polis Diraja Malaysia (PDRM) mengesahkan sudah mengambil keterangan pelakon Zul Huzaimy semalam, susulan kenyataannya yang disyaki berbaur perkauman dan ugutan.

Setiausaha PDRM Datuk Noorsiah Mohd Saaduddin dalam kenyataan hari ini berkata PDRM masih menunggu laporan daripada Suruhanjaya Komunikasi dan Multimedia bagi melengkapkan kertas siasatan sebelum dirujuk kepada Jabatan Peguam Negara dalam masa terdekat.

Sebelum ini, media melaporkan pelakon berkenaan dikatakan mengeluarkan kenyataan yang didakwa berbaur perkauman dan ugutan menerusi penularan satu video berdurasi dua minit 20 saat semasa dalam satu majlis di Kemaman, Terengganu, pada 4 Nov lepas.

Pelakon berusia 43 tahun itu kemudian menerusi hantaran video yang dimuat naik di laman Instagram miliknya semalam, memohon maaf atas ucapan yang didakwanya disalah anggap.

Sementara itu, Ketua Polis Daerah Ampang Jaya ACP Mohamad Farouk Eshak berkata pihaknya menerima laporan daripada Timbalan Presiden PKR Rafizi Ramli hari ini terhadap dua individu iaitu Ketua Dewan Pemuda PAS Kawasan Sik Mohd Shahiful Mhd Nasir dan Zul Huzaimy, berkaitan kenyataan mereka dalam video masing-masing yang boleh mengganggu ketenteraman awam.

Beliau berkata hasil semakan mendapati satu kertas siasatan dibuka berhubung video tular membabitkan Mohd Shahiful di Alor Setar, Kedah dan disiasat mengikut Seksyen 4A(1) Akta Kesalahan Pilihanraya 1954, Seksyen 504 Kanun Keseksaan dan Seksyen 233 Akta Komunikasi dan Multimedia 1998.

“Satu lagi kertas siasatan dibuka susulan laporan polis di Chukai, Kemaman, Terengganu melibatkan isu video tular Zul Huzaimy yang disiasat di bawah Seksyen 506, 505 (c) Kanun Keseksaan dan Seksyen 233 Akta Komunikasi dan Multimedia 1998,” katanya dalam kenyataan hari ini.

Beberapa hari lepas, tular rakaman video memaparkan Mohd Shahiful dalam ceramah kempennya mengeluarkan hukum sesiapa mengundi Barisan Nasional (BN) dan Pakatan Harapan (PH) akan masuk neraka.

Susulan penyebaran video berdurasi 28 saat itu, beliau menerima kritikan daripada pelbagai pihak dan semalam Mohd Shahiful dalam satu kenyataan, memohon maaf dan menarik balik kenyataannya sebelum membuat permohonan untuk berehat daripada jawatan dalam parti untuk tempoh akan dimaklumkan kelak. –AlHijrah Online


GAGAL PATUH SOP: POLIS SIASAT PENGANJUR PROGRAM EDAR DURIAN PERCUMA

PARIT BUNTAR: Polis membuka kertas siasatan ke atas sebuah syarikat yang menganjurkan pemberian durian percuma di bawah jejambat Jalan Temenggong ke Jalan Sekolah, di sini, Jumaat lalu.

Ketua Polis Daerah Kerian, Supt Mazuki Mat berkata, siasatan awal mendapati orang ramai berdiri dan beratur dalam keadaan tidak terkawal tanpa penjarakan sosial dalam program tersebut.

“Pasukan polis yang ke tempat kejadian telah mengarahkan penganjur menghentikan pemberian durian secara percuma itu dengan serta-merta.

“Satu laporan polis telah dibuat dan satu kertas siasatan telah dibuka ke atas penganjur,” katanya seperti dilapor Sinar Harian.

Siasatan dijalankan di bawah Seksyen 269 Kanun Keseksaan iaitu perbuatan cuai yang mungkin merebakkan jangkaan apa-apa penyakit berbahaya kepada nyawa yang jika sabit kesalahan boleh dihukum penjara sehingga enam bulan atau denda atau kedua-duanya sekali.

Mazuki menasihatkan agar orang ramai mematuhi prosedur operasi standard (SOP) Fasa Dua Pelan Pemulihan Negara yang ditetapkan bagi mengekang penularan pandemik COVID-19.

Sebelum ini tular di media sosial beberapa gambar menunjukkan kehadiran orang ramai tanpa penjarakan sosial yang bertujuan mengambil durian yang diedarkan secara percuma.–AlHijrah Online


SALUR WAKAF PADA AGENSI, INDIVIDU BERTAULIAH – MAINS

SEREMBAN: Majlis Agama Islam Negeri Sembilan (MAINS) menasihati orang ramai agar menyalurkan wakaf mereka hanya kepada agensi itu atau mana-mana individu yang bertauliah dengan MAINS, kata Pengerusinya Datuk Seri Dr Abdul Aziz Ab Kadir.

Beliau berkata ia bertujuan mengelakkan pihak tidak bertanggungjawab mengambil kesempatan dengan menggunakan nama dan label wakaf bagi mengaburi mata masyarakat demi kepentingan masing-masing dalam mengaut keuntungan.

“Di Negeri Sembilan, MAINS melalui Jabatan Wakaf bertanggungjawab menguruskan segala hal ehwal pentadbiran berkaitan wakaf dan sumber Mal secara profesional dan teratur. Kadang-kadang kita takut orang boleh kata wakaf tapi bukan pihak yang sepatutnya menerima.

“Pihak berkenaan perlu berdaftar dengan MAINS, dapatkan tauliah dan kebenaran selain perlu beri laporan untuk kita pantau. Kalau tak semua orang boleh kutip dan kata wakaf menyebabkan timbul masalah, hajat orang berwakaf juga tidak kesampaian,” katanya kepada pemberita selepas merasmikan Bulan Wakaf Negeri Sembilan 2023 hari ini.

Menurutnya kira-kira 2,000 penjawat awam di negeri ini telah membuat pemotongan gaji untuk wakaf, selain mengalu-alukan pihak swasta untuk turut berbuat demikian sekali gus membantu golongan tidak berkemampuan dan mana-mana entiti yang memerlukan.

Dalam pada itu, Abdul Aziz berkata kira-kira RM4.1 juta hasil kutipan wakaf tunai diterima MAINS pada tahun lepas dan lebih RM2 juta berjaya diagihkan termasuk untuk kegunaan hospital, sekolah dan masjid. — AlHijrah Online


SELANGOR BERI 1,500 VAKSIN PERCUMA BAGI JEMAAH HAJI

SHAH ALAM: Kerajaan Selangor melalui Jawatankuasa Tetap Kesihatan Awam akan meneruskan Program Vaksin Selangor (SELVAX) dengan memberikan 1,500 vaksin Pneumokokal percuma khusus kepada jemaah haji negeri itu.

Pengerusi Jawatankuasa Tetap Kesihatan Awam, Perpaduan dan Pembangunan Wanita serta Keluarga Dr Siti Mariah Mahmud berkata pemberian vaksin kepada jemaah haji bertujuan melindungi mereka, dan mencegah daripada mendapat jangkitan paru-paru ketika menunaikan ibadah haji.

“Sebanyak 1,500 dos vaksin akan diberikan kepada jemaah haji Selangor yang bakal hadir ke Kursus Haji Perdana di Masjid Sultan Salahuddin Abdul Aziz Shah di sini, esok,” katanya dalam kenyataan di sini hari ini.

Beliau berkata pra-pendaftaran telah dibuka bermula hari ini melalui aplikasi Selangkah.

“Bagi jemaah yang mengalami kesukaran mendaftar secara atas talian, kaunter pendaftaran turut akan disediakan di tapak program, esok. Jemaah haji yang tinggal di luar Shah Alam amat digalakkan untuk mendapatkan vaksin pada hari yang dinyatakan.

“Jemaah yang tinggal di Shah Alam atau kawasan berdekatan boleh mendapatkan vaksin Pneumokokal itu secara percuma di Klinik Selcare Universiti Selangor, di sini bermula 8 Mei sehingga 15 Jun 2023 antara 9 pagi hingga 5 petang,” katanya.


KUOTA HAJI MALAYSIA MENINGKAT KEPADA 31,600

SEPANG: Kuota rasmi haji untuk Malaysia bagi tahun ini (1441 Hijrah) meningkat kepada 31,600 berbanding 30,200 jemaah tahun lalu.

Menteri di Jabatan Perdana Menteri, Datuk Seri Dr Mujahid Yusof Rawa berkata, penambahan kuota 1,400 orang itu adalah hasil rundingan Kerajaan Malaysia, khususnya Lembaga Tabung Haji (TH) dengan kerajaan Arab Saudi untuk mempertimbangkan kenaikan jumlah kuota seiring peningkatan populasi penduduk negara ini.

“Kita diberikan kuota 30,200 jemaah berpandukan 0.01 peratus penduduk yang diambil populasi kita yang tidak dikemas kini (iaitu populasi 30 juta) tetapi mengikut versi Pertubuhan Bangsa-Bangsa Bersatu pada 2017, penduduk Malaysia telah meningkat iaitu 31,600,000.

“… kerana keputusan OIC (Pertubuhan Kerjasama Islam) yang menyatakan setiap negara dapat (kuota haji) 0.01 peratus daripada populasi penduduknya maka kita memaklumkan peningkatan mengikut statistik (Pertubuhan Bangsa-Bangsa Bersatu) terbaharu itu,” katanya dipetik BERNAMA pada sidang media khas di Lapangan Terbang Antarabangsa Kuala Lumpur di sini hari ini.

Mujahid yang berada tiga hari di Arab Saudi sejak Ahad lalu mengadakan pertemuan dengan Menteri Haji dan Umrah Arab Saudi, Mohammad Saleh bin Taher Benten di Makkah bagi membincangkan isu-isu berkenaan hal ehwal pengurusan dan persiapan jemaah haji dari Malaysia bagi musim haji 1441H.

Beliau urut mengadakan perbincangan bersama Menteri Hal Ehwal Agama, Dakwah dan Bimbingan Arab Saudi, Sheikh Abdullatif bin Abdulaziz Al-Sheikh di Riyadh sebelum pulang ke Malaysia. — AlHijrah Online


KUTIPAN ZAKAT FITRAH MAIWP NAIK LEBIH 1,100 PERATUS

KUALA LUMPUR: Kutipan zakat fitrah oleh Pusat Pungutan Zakat (PPZ) Majlis Agama Islam Wilayah Persekutuan (MAIWP) tahun ini meningkat mendadak mencecah 1100.06 peratus kepada RM4.97 juta berbanding RM414,430 pada tahun sebelumnya antara lain disumbangkan kaedah pembayaran secara online.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata, statistik PPZ Wilayah Persekutuan menunjukkan jumlah kutipan zakat fitrah dan harta di Wilayah Persekutuan meningkat pada 2020 berbanding 2019.

Katanya, jumlah kutipan zakat fitrah pada 2020 adalah RM4,973,423.62 peningkatan 1100.06 peratus berbanding 2019, manakala kutipan zakat harta pada 2020 adalah RM308,806,094.76 dengan peningkatan 8.05 peratus berbanding tahun sebelumnya.

“Alhamdulillah kutipan zakat fitrah dan zakat harta oleh Pusat Pungutan Zakat Wilayah Persekutuan melonjak naik sehingga 1100.06 peratus bagi zakat fitrah dan 8.05 peratus bagi zakat harta.

“InsyaAllah, zakat ini akan dibelanjakan dengan penuh berhemah dan diserahkan seadilnya kepada lapan kelompok asnaf yang berhak,” katanya pada Sidang Media Kad Laporan Mei 2020 di Putrajaya hari ini.

Zulkifli berkata kutipan zakat fitrah dan zakat harta MAIWP memang meningkat setiap tahun, namun tahun ini ia melonjak dengan amat ketara. – AlHijrah Online


TIGA SAHABAT DIHUKUM PENJARA ROGOL PELAJAR 13 TAHUN

PUTRAJAYA: Tiga sahabat dihantar ke penjara selepas mereka gagal dalam rayuan terakhir di Mahkamah Rayuan hari ini untuk mengetepikan sabitan dan hukuman penjara kerana merogol pelajar perempuan berusia 13 tahun pada 2018.

Ahmad Moslem Haqqani Rosli, 23; dan Muhamad Amyrul Nazmy Rusdi, 25; masing-masing diperintah oleh Mahkamah Rayuan menjalani hukuman penjara 20 tahun manakala seorang lagi rakan mereka berusia 20 tahun (ketika kesalahan itu dilakukan berusia 17 tahun), diarah menjalani hukuman penjara 12 tahun.

Panel tiga hakim Mahkamah Rayuan terdiri daripada Datuk Hadhariah Syed Ismail, Datuk Lee Heng Cheong dan Datuk Nordin Hassan menolak rayuan mereka selepas mendapati rayuan mereka tidak mempunyai merit.

Pemuda itu masing-masing diikat jamin RM30,000 sementara menunggu rayuan mereka di Mahkamah Rayuan.

Mengikut kertas pertuduhan, ketiga-tiga lelaki itu didakwa melakukan rogol berkumpulan ke atas seorang pelajar perempuan berusia 13 tahun berhampiran pantai Bachok, Kelantan pada 3 pagi, 27 Mei 2018.

Mereka didapati bersalah dan dijatuhi hukuman penjara oleh Mahkamah Sesyen pada 14 Mei 2019 dan keputusan itu dikekalkan oleh Mahkamah Tinggi pada 3 Feb, tahun lepas.

Dalam keputusan mahkamah untuk mengekalkan keputusan Mahkamah Sesyen dan Mahkamah Tinggi, Hakim Hadhariah berkata kedua-dua Mahkamah Tinggi dan Mahkamah Sesyen tidak melakukan kekhilafan dalam keputusannya.

Peguam Datuk Che Mohamad Zulkifly Jusoh dan Asmadi Husin mewakili pemuda itu manakala Timbalan Pendakwa Raya Fauziah Daud dan Aida Khairuleen Azli hadir bagi pihak pendakwaan. —AlHijrah Online